Renault chystá nový model, Captur dostane verziu kupé

Na západoeurópsky trh príde s odlišnou technológiou.

PARÍŽ. Renault začína pomaly odhaľovať nový model, ktorý si pripravil pre moskovský autosalón, ktorý sa bude konať na konci augusta. Pôjde o kompaktné SUV s klesajúcou strechou na spôsob kupé. Silueta auta bude teda podobná ako napríklad pri BMW X4. Automobilka zatiaľ detaily neprezradila, no očakáva sa, že na autosalóne bude nový model s pracovným názvom Captur Coupé predstavený ešte ako koncept blízky produkčnej verzii. Na náš ani západoeurópsky trh sa nový Renault s najväčšou pravdepodobnosťou nedostane, očakáva sa ale európska mutácia. Tá príde na trh neskôr a po technickej stránke má vychádzať z chystanej piatej generácie Renaultu Clio. Žiada sa tiež ozrejmiť, že nie je Captur ako Kaptur. V takmer celej Európe sa od roku 2013 predáva úspešné malé SUV Renault Captur, ktoré podvozkovo vychádza z Clia štvrtej generácie. Na oko veľmi podobné auto, no s väčším kufrom a možnosťou pohonu 4x4 vďaka odlišnému technickému základu, dorazilo v roku 2016 aj na ruský trh. Volá sa Kaptur, je väčšie a využíva technológiu Renaultu Duster, u nás predávaného ako Dacia. Aby to nebolo také jednoduché, Kaptur sa minulý rok začal predávať aj v Indii, ale pod európskym názvom Captur. Pod kabátom má tiež technológiu z Dusteru.


V Číne pre obavy z vtáčej chrípky zatvorili trhoviská s hydinou

Niektoré čínske mestá zatvorili trhoviská s hydinou, keďže vtáčia chrípka zabila tento rok v Číne už skoro tri desiatky ľudí.

PEKING. Niekoľko čínskych miest zatvorilo trhoviská s hydinou, keďže vtáčia chrípka zabila tento rok po celej Číne už takmer tri desiatky ľudí. Predaj živej hydiny pozastavili v Čchang-ša, hlavnom meste stredočínskej provincie Chu-nan, ale tiež na trhoch v celej východnej provincii Če-ťiang. Informovala o tom v nedeľu agentúra Sinchua s tým, že úrady riešia desiatky nových prípadov vtáčej chrípky H7N9. Takmer 300 trhovísk a bitúnkov zatvorili takisto v meste Suej-ning na čínskom juhozápade, kde úrady tvrdo zasahujú aj proti nepovoleným hydinárskym podnikom. Sinchua uviedla, že v januári zomrelo po nakazení vtáčou chrípkou H7N9 v provincii Ťiang-su 21 ľudí. Úrady v provincii Chu-nan hlásili tento rok najmenej päť úmrtí a v juhozápadnej provincii Jün-nan zomrelo dievčatko v dojčenskom veku. Veľké epidémia vtáčej chrípky H7N9 u ľudí prvýkrát vypukla v Číne v marci 2013, pričom zabila vyše 40 osôb a zničila hydinový priemysel. Vírus vtáčej chrípky H7N9 je pokladaný za menej nákazlivý a menej nebezpečný než vírus vtáčej chrípky H5N1, ktorému podľa Svetovej zdravotníckej organizácie (WHO) podľahli za posledné desaťročie na celom svete stovky ľudí. Väčšina osôb nakazených vírusom H7N9 sa infikovala dotykom nakazenej hydiny alebo vstupom do kontaminovaných priestorov, uviedla minulý mesiac vo varovnej správe WHO. Odborníci si nemyslia, že vírus sa môže výrazne šíriť medzi ľuďmi, dodala WHO. V Kuang-čou, treťom najväčšom meste Číny, zistili, že vírusom vtáčej chrípky H7N9 je kontaminovaných vyše 30 percent trhovísk so živou hydinou, informovali cez víkend štátne médiá. Úrady v Kuang-čou preto oznámili dočasné trojdňové pozastavenie obchodovania s hydinou. Snažia sa tak zabrániť šíreniu vírusu.


Trump varoval Irán pred obnovením svojho jadrového programu

Macron chce, aby Trump od dohody neodstupoval.

WASHINGTON. Americký prezident Donald Trump v utorok varoval, že ak Iránci obnovia svoj jadrový program, "budú mať väčšie problémy, aké kedy mali". Vyslovil sa tak v Bielom dome na stretnutí s francúzskym prezidentom Emmanuelom Macronom, s ktorým bude o jadrovej dohode medzi Teheránom a svetovými veľmocami rokovať. Macron chce, aby Trump od tejto dohody neodstupoval. Americký prezident ešte nie je rozhodnutý, ale dohodu označuje za "strašnú". "Kamkoľvek idete na Blízkom východe, zdá sa, že Irán je za všetkým, kde je problém," povedal Trump a uviedol ako príklad Jemen. Iránsky prezident Hasan Rúhání v utorok podľa agentúry AP vyhlásil, že Spojené štáty budú čeliť "vážnym" dôsledkom v prípade, ak sa Washington rozhodne odstúpiť od kľúčovej jadrovej dohody medzi Teheránom a svetovými veľmocami. Historická jadrová dohoda z roku 2015 medzi Iránom a šiestimi veľmoci - USA, Ruskom, Čínou, Britániou, Francúzskom a Nemeckom - zaväzuje Teherán, aby výrazne obmedzil svoje jadrové kapacity výmenou za zrušenie medzinárodných ekonomických sankcií. Jadrová dohoda je však predmetom stupňujúceho sa tlaku zo strany Trumpa, ktorý v januári varoval, že USA od zmluvy odstúpia, ak sa nestanovia ďalšie obmedzenia pre iránsky jadrový a raketový program.


Ledecká sa zapísala do histórie. Po lyžiarskom zlate vyhrala aj na snouborde

Ester Ledecká získala v Pjongčangu svoje druhé zlato, keď v snoubordingu vyhrala paralelný obrovský slalom.

Súťaž snoubordistiek - paralelný obrovský slalom:  PJONGČANG. Češka Ester Ledecká po triumfe v super G v zjazdovom lyžovaní na zimných olympijských hrách v kórejskom Pjongčangu získala najcennejší kov aj v snoubordingu v paralelnom obrovskom slalome. Definitívne sa zapísala do histórie ZOH. Ešte žiadnej žene sa nepodarilo získať na jednej olympiáde najcennejší kov v dvoch rôznych odvetviach. Ledecká už v osemfinále vyradila obhajkyňu najcennejšieho kovu Patriziu Kummerovú zo Švajčiarska. Dostala sa až do finále, v ktorom zdolala Nemku Selinu Jörgovú. Tá napokon získala striebro. Bronz má ďalšia reprezentantka Nemecka Ramona Theresia Hofmeisterová. Bez cenného kovu zostali aj ďalšie dve medailistky zo ZOH 2014. Pred štyrmi rokmi strieborná Japonka Tomoka Takeučiová vypadla vo štvrťfinále a vtedy bronzová Ruska Aľona Zavarzinová tentokrát obsadila štvrtú priečku. "Mám obrovskú radosť. Musím sa poďakovať všetkým, ktorí sa o mňa starajú. Ja už len jazdím z kopca," povedala Ledecká v rozhovore pre Českú televíziu. Dvojnásobnú olympijskú šampiónku čaká po návrate z Pjongčangu veľkolepé privítanie na Staromestskom námestí v Prahe. "Dopočula som sa, že sa zídeme na Staromáku. Zatiaľ neviem kedy, ale určite tam budem, tak príďte," vyzvala.


Zástupca zo Slovenska sa stal spolupredsedom expertnej skupiny EÚ pre mládež

BRATISLAVA. Zástupcu slovenského ministerstva školstva zvolili za spolupredsedu Skupiny expertov pre ukazovatele EÚ v oblasti mládeže. Stal sa ním Dean Reš. Agentúru SITA o tom informoval tlačový odbor rezortu.„Cieľom a výstupom činnosti expertnej skupiny budú kvantitatívne a kvalitatívne politické ukazovatele a referenčné hodnoty prispôsobené potrebám zapojených členských štátov a odvetví ako prostriedok porovnávania najlepších postupov a monitorovania vykonávania stratégie pre mládež,“ uvádza tlačová správa.Skupina expertov by mala v priebehu roka stanoviť ukazovatele, ktoré pomôžu monitorovať pokrok pri vykonávaní stratégie pre mládež. Do monitorovania pokroku prostredníctvom platformy stratégie EÚ by sa mali intenzívne zapojiť aj mládežnícke organizácie a iné príslušné zainteresované strany na úrovni EÚ. „V tejto súvislosti je potrebné uviesť, že Národná rada SR minulý týždeň na svojom zasadnutí schválila v prvom čítaní vládny návrh zákona, ktorý prináša významné zmeny v oblasti mládežníckej politiky s cieľom reagovať na aktuálne trendy v práci s mládežou a podporiť ju a zvýšiť jej kvalitu. Dosiahnuť to chce aj prostredníctvom úpravy systému akreditácie vzdelávacích programov v oblasti práce s mládežou a zavedením nového inštitútu značky kvality Moderné centrum mládeže,“ uviedol tlačový odbor. Zákon z rezortu ministerky Martiny Lubyovej obsahuje aj zmeny v oblasti dotácií na projekty práce s mládežou, ktoré podľa ministerstva uľahčia prístup žiadateľov k tejto forme štátnej podpory.Skupinu expertov vytvorili na základe výzvy Rady Európskej únie a zástupcovia vlád členských štátov, ktorí sa zišli na zasadnutí Rady pre vzdelávanie, mládež, kultúru a šport 15. novembra 2018. Uznesenie o rámci pre európsku spoluprácu v oblasti mládeže Stratégia Európskej únie pre mládež na roky 2019 – 2027 vyzvalo členské štáty a Európsku komisiu, aby v prvom roku po prijatí stratégie EÚ pre mládež vytvorili skupinu expertov pre ukazovatele a preskúmali ich prehľad.


Africká únia vyzvala prezidenta Gambie, aby uznal výsledok volieb

Nigéria, Sierra Leone a Libéria sú pripravené zasiahnuť vojensky, ak prezident neodstúpi 19. januára.

BANJUL. Africká únia (AÚ) vyzvala dosluhujúceho prezidenta Gambie Yahyu Jammeha, aby rešpektoval výsledok nedávnych volieb, ktoré vyhral jeho súper Adama Barrow. Rada AÚ pre mier a bezpečnosť v piatok na svojom zasadnutí v etiópskej Addis Abebe súčasne oznámila, že od 19. januára prestane Jammeha uznávať ako legitímneho prezidenta Gambie. AÚ tiež vyjadrila podporu misii tzv. trojky Hospodárskeho spoločenstva západoafrických štátov (ECOWAS) v Gambii, kde sa prezidenti Nigérie, Sierry Leone a Libérie snažia urovnať spor ohľadom výsledku prezidentských volieb. Jammeh, ktorý v Gambii vládol ako prezident viac než dve desaťročia, naďalej odmieta akceptovať výsledky prezidentských volieb z 19. decembra 2016. Barrow - bývalý realitný maklér, ktorý bol do zverejnenia svojej kandidatúry prakticky neznámy - by sa mal úradu ujať 19. januára. Ak Jammeh 19. januára, keď sa mu končí mandát, neodstúpi a neumožní inauguráciu novozvoleného prezidenta, je trojica západoafrických krajín pripravená zasiahnuť v Gambii vojensky. V snahe predísť tomuto scenáru nigérijský prezident Muhammadu Buhari pricestoval v piatok do Gambie s poverením ponúknuť Jammehovi v prípade nutnosti politický azyl. Jammeh najprv svoju prehru vo voľbách uznal, neskôr však vyhlásil, že výsledok hlasovania neuznáva. Tvrdí, že je "plný aritmetických chýb a anomálií, preto nemôže byť vierohodný". O prešetrenie volieb a ich výsledkov preto požiadal najvyšší súd, ktorý dostal v tejto veci ešte ďalšie dva podnety.


Pápež sa v Írsku stretne s ľuďmi, ktorých sexuálne zneužívali kňazi

Hovorca Vatikánu vyhlásil, že pre pápeža je dôležité počúvať.

VATIKÁN. Pápež František sa počas víkendovej návštevy Írska stretne s obeťami sexuálneho násilia zo strany katolíckych kňazov. V utorok to potvrdil hovorca Vatikánu Greg Burke s tým, že pápež sa vždy stretáva s obeťami v krajinách, kde je "obťažovanie realitou". "Pre pápeža je dôležité počúvať," dodal Burke. František je pod veľkým tlakom v súvislosti s vyjadrením sa na margo sexuálneho obťažovania zo strany katolíckych kňazov v Írsku a takisto biskupov, ktorí ich kryli. Cesta hlavy cirkvi bude zrejme zameraná najmä na tento problém, a to aj pre nedávne šokujúce prípady týkajúce sa zneužívania v USA alebo Čile.


V Taliansku zabíjala mafia, úrady hlásia štyri obete

K streľbe došlo v blízkosti opustenej železničnej stanice v meste San Marco in Lamis v provincii Foggia.

MILÁNO. Ozbrojení muži zabili v stredu štyroch ľudí v regióne Apúlia na juhovýchode Talianska. Išlo o útok mafie, informovala talianska tlačová agentúra ANSA. Polícia oznámila, že prvé dve obete boli zabité v aute, keď sa k nemu priblížilo iné vozidlo so štyrmi alebo piatimi ľudí, ktorí spustili za jazdy paľbu. Agentúra ANSA s odvolaním sa na vyšetrovateľov uviedla, že ďalšími dvoma obeťami sa stali bratia, ktorí boli očividne svedkami vrážd, a zabijaci ich preto prenasledovali a zastrelili. Video z miesta tohto činu nakrútené agentúrou ANSA zachytávalo čierne auto VW Beetle na kraji cesty s prestreleným zadným oknom a neďaleko na zemi ležiace telo. K streľbe došlo v blízkosti opustenej železničnej stanice v meste San Marco in Lamis v provincii Foggia v regióne Apúlia.


Čižnár odobril medzinárodný tím, ktorý bude vyšetrovať vraždu Kuciaka

Generálny prokurátor podpísal vznik medzinárodného tímu, ktorý má pomôcť pri objasnení vraždy novinára.

BRATISLAVA. Generálny prokurátor Jaromír Čižnár podpísal v stredu v Haagu s partnermi vznik medzinárodného vyšetrovacieho tímu, ktorý bude pracovať na objasňovaní vraždy investigatívneho novinára Jána Kuciaka a jeho snúbenice Martiny Kušnírovej. TASR o tom informovala Čižnárova hovorkyňa Andrea Predajňová. "Dnes popoludní, po veľmi intenzívnych rokovaniach a viacerých koordinačných stretnutiach medzi zástupcami justičných orgánov Slovenskej republiky, Talianskej republiky, zástupcami Eurojustu a Europolu, bola podpísaná dohoda o vytvorení spoločného vyšetrovacieho tímu v trestnej veci poškodených Jána K. a spol.," uviedla hovorkyňa Generálnej prokuratúry. Dohodu o vytvorení spoločného vyšetrovacieho tímu podpísal v stredu na pôde Eurojustu v holandskom Haagu za Generálnu prokuratúru Čižnár. "Podpísanie dohody považujem za mimoriadne dôležité, pretože dohoda bude slúžiť ako základná báza pre výmenu a získavanie poznatkov a informácií vedúcich k objasneniu skutku a zisteniu jeho páchateľa - páchateľov," uviedol Čižnár. Podľa prezidenta Eurojustu a národného člena Slovenskej republiky v Eurojuste Ladislava Hamrana, Eurojust aktívne participoval na vytvorení spomínaného spoločného vyšetrovacieho tímu. "Eurojust je i naďalej pripravený intenzívne pomáhať prokurátorom oboch krajín pri objasnení tohto závažného a odsúdeniahodného trestného činu," uviedol Hamran. Čižnár v druhej polovici marca oznámil, že po intenzívnej komunikácii s justičnými orgánmi Talianskej republiky zaslal návrh dohody o zriadení spoločného vyšetrovacieho tímu v prípade vraždy novinára Kuciaka a jeho družky. Návrh dohody bol zaslaný v piatok 16. marca prostredníctvom Eurojustu. TASR o tom vtedy informovala hovorkyňa Predajňová. Zriadenie spoločného vyšetrovacieho tímu Čižnár vtedy prerokoval s vtedajšou ministerkou spravodlivosti a podpredsedníčkou vlády Luciou Žitňanskou (Most-Híd). V praxi bolo zriadenie spoločného vyšetrovacieho tímu a podpísanie dohody časovo náročné (tento proces obvykle trvá niekoľko týždňov až mesiacov).


Čurkin zomrel na infarkt, tvrdí zdroj z newyorskej radnice

Vitalij Čurkin zomrel náhle 20. februára po kolapse vo svojej kancelárii v sídle OSN.

NEW YORK. Predstaviteľ newyorskej radnice, ktorý si neželal byť menovaný, v piatok pre agentúru AP uviedol, že ruský veľvyslanec pri OSN Vitalij Čurkin zomrel na infarkt. Úrad newyorského súdneho lekára príčinu a spôsob smrti ruského veľvyslanca oficiálne zverejniť odmietol. Dôvodom je diplomatický protokol. Čurkin zomrel náhle 20. februára po kolapse vo svojej kancelárii v sídle OSN, deň pred svojimi 65. narodeninami, pripomenula tlačová agentúra AP. Pitva pozostatkov veľvyslanca Čurkina bola vykonaná minulý mesiac, ale na určenie príčiny smrti bolo ešte potrebné urobiť ďalšie testy. Tie sa už ukončili, avšak hovorkyňa Bolcerová v piatok povedala, že právne oddelenie newyorskej radnice úradu oznámilo, nech nezverejňuje žiadne ďalšie informácie, aby sa "dodržalo medzinárodné právo a protokol". Americké ministerstvo zahraničných vecí 24. februára písomne požiadalo radnicu, aby nezverejňovala výsledky pitvy, pretože Čurkinova diplomatická imunita trvá aj po jeho smrti. "Spojené štáty takisto trvajú na dôstojnom zaobchádzaní s pozostatkami členov nášho diplomatického zboru, ktorí zomrú v zahraničí (vrátane Ruska), a vyhýbajú sa zverejňovaniu okolností úmrtia, ak nie sú nevyhnutné," napísal právny poradca pre misiu USA pri OSN James Donovan. Americké ministerstvo zahraničných vecí neskôr v liste z 1. marca uviedlo, že Ruská federácia vyjadrila obavy po vykonaní pitvy, keďže "v médiách sa objavili svojvoľné vyhlásenia o zdravotnom stave veľvyslanca Čurkina", na čo sa sťažovali ruskí diplomati. Informácie mali veľmi súkromný charakter a boli medzi nimi aj také, o ktorých nevedeli ani samotní ruskí diplomati, dodal Donovan. Čurkin zomrel 20. februára v newyorskej nemocnici vo veku 64 rokov. Krátko predtým mu prišlo zle v jeho kancelárii v sídle OSN. Čurkin bol ruským veľvyslancom pri OSN od roku 2006. Bol najdlhšie slúžiacim veľvyslancom v Bezpečnostnej rade (BR) OSN, ktorá je najvplyvnejším orgánom svetovej organizácie. Takisto slúžil ako veľvyslanec v Kanade a Belgicku a na začiatku 90. rokov minulého storočia bol hovorcom ruského ministerstva zahraničných vecí. Pochovali ho na Trojekurovskom cintoríne na západnom okraji Moskvy. Na pohrebe ho šéf ruskej diplomacie Sergej Lavrov ocenil ako "výnimočného profesionála a diplomata ľudu". Na rakve bola vystavená medaila Rad odvahy - vysoké štátne vyznamenanie, ktoré Čurkinovi posmrtne udelil prezident Vladimir Putin.


Formula 1 prišla o tvár. Ako Bernie Ecclestone šéfoval F1

Americkí majitelia chcú z pretekov spraviť komerčné festivaly.

Bernie Ecclestone po 40 rokoch oficiálne opustil post šéfa F1. Americký mediálny koncern Liberty Media skompletizoval kúpu majoritného podielu v prestížnom motoristickom športe a na post riaditeľa vymenoval Chasea Careyho. Carey pre agentúru AP potvrdil, že Liberty doplní do seriálu jedno podujatie v uliciach New Yorku, Los Angeles, Miami alebo Las Vegas. Doposiaľ sa veľká cena F1 v USA jazdí v texaskom Austine.


Alibabe stačili dve minúty, aby predala tovar za miliardu dolárov

V Číne sa začal nákupný ošiaľ Singles Day. Festival vlani priniesol najväčšiemu čínskemu e-shopu miliardové tržby.

PEKING. Čínskemu internetovému obchodu Alibaba stačili len dve minúty od spustenia nákupného festivalu Singles Day (Deň slobodných), aby predal tovar za 1 miliardu dolárov (858-miliónov eur). Na ilustráciu, vlani trvalo klientom Alibaby takmer päť minút, než prekročili hranicu 1 miliardy dolárov (858-miliónov eur). Za prvých 30 minút od štartu Singles Day, po polnoci miestneho času (po 17. h SEČ), hodnota predaných položiek prekročila vlaňajšie tržby z on-line predaja v USA za celý tzv. Čierny piatok alebo Kybernetický pondelok (Cyber Monday). Tisíce Číňanov vyčkávalo, kým hodiny odbijú polnoc a začne sa 11. november a s ním nákupný festival, aby si kúpili elektroniku, oblečenie, ale aj potraviny za zvýhodnené ceny. Mnohí maloobchodníci sa snažili vyvolať nákupnú horúčku rôznymi lákavými akciami. Do konca prvej hodiny od spustenia nákupného festivalu prekročili tržby obchodníkov 8 miliárd dolárov (6,86 miliardy eur). Na porovnanie, Američania minuli vlani počas Čierneho piatka (to je piatok po Dni vďakyvzdania, keď majú Američania predĺžený víkend a začína sa vianočná nákupná sezóna) na on-line nákupy "len" 3,3 miliardy dolárov (2,8 miliardy eur). Alibaba odhaduje, že jej celkové tržby za 24 hodín by mali prekonať vlaňajších 17,8 miliardy dolárov (vyše 15 miliárd eur). Čínsky internetový obchod zorganizoval prvý 24-hodinový nákupný festival na svojich platformách 11. novembra 2009. Chcel tak zvýšiť odbyt v tejto časti roka, ktorá je v Číne z hľadiska maloobchodného predaja slabou sezónou. Alibaba sa rozhodol zamerať na slobodných ľudí a prilákať ich na veľké zľavy. Skrytou cenou tejto najväčšej nákupnej udalosti vo svete je však znečistenie. Podľa Greenpeace East Asia minulý rok sa cez Singles Day vygenerovalo 258-tisíc ton emisií oxidu uhličitého.


Armáda trpí nedostatkom vojakov, stále viac ich odchádza do zálohy

Ozbrojené sily SR majú neobsadených takmer štyritisíc funkcií.

BRATISLAVA. Záujem ľudí o vstup do armády klesá, klesá aj ich kvalita. Zároveň sa zvyšuje počet vojakov odchádzajúcich do zálohy. Výsledkom toho je, že sa počet vojakov znižuje. Vyplýva to z Informácie o aktuálnom vývoji v oblasti doplňovania vojenského personálu Ozbrojených síl SR, ktorú na stredajšie rokovanie vlády predkladá ministerstvo obrany. K 6. júlu bolo v armáde plánovaných 16 077 funkcií profesionálnych vojakov, ale ich skutočný počet bol len 12 180, t. j. o 3 897 menej, čo výrazne negatívnym spôsobom ovplyvňovalo a naďalej ovplyvňuje systém manažmentu vojenského personálu a plnenie úloh OS SR, zdôrazňuje sa v materiáli. V roku 2012 sa do armády prihlásilo 2 417 záujemcov, z nich kritéria na vstup do armády splnilo 1 190, čo je 49 percent. V minulom roku sa hlásilo 1 637 záujemcov, znížené kritériá na vstup splnilo 511, čo je 31 percent. V prípade ponechania pôvodných kritérií v platnosti by úspešnosť záujemcov klesla pod 30 percent, píše sa v predloženom materiáli. V prvom polroku tohto roku bol zaznamenaný ďalší 18-percentný pokles podaných žiadostí o vstup do OS SR v porovnaní s rovnakým obdobím predchádzajúceho roka. Dá sa preto reálne očakávať, že počet záujemcov o štátnu službu profesionálnych vojakov bude v roku 2017 a v nasledujúcich rokoch nižší ako v roku 2016 a bude ďalej klesať, očakáva rezort obrany. Vo vojenskom zastúpení, ktoré má Slovensko pri orgánoch a vo vojenských štruktúrach NATO, nastanú zmeny. Návrhom zmien z dielne rezortu obrany sa tiež budú ministri zaoberať. Celkové mandátové počty príslušníkov Ozbrojených síl SR vo vojenskom zastúpení mimo územia Slovenskej republiky sa nezvýšia. Nemalo by prísť ani k reálnemu zvýšeniu vyslaných vojakov vzhľadom na finančné možnosti a teda v rôznych štruktúrach NATO a EÚ by nemalo byť viac ako 86 vyslaných vojakov. Po novom, po súhlase vlády a parlamentu, by mal vzniknúť Národný podporný prvok Ozbrojených síl SR pri Veliteľstve Mnohonárodného zboru Severovýchod v Štetíne v Poľskej republike, zastúpenie by sme mali mať aj na Veliteľstve Mnohonárodnej divízie Severovýchod v Elblagu v Poľsku a Veliteľstve Mnohonárodnej bojovej skupiny pod vedením Kanady v Adazi v Lotyšskej republike.


Štát bude môcť daňovým dlžníkom zadržať vodičák

Od zadržiavania vodičských preukazov pre dlžoby na daniach budú oslobodení vodiči z povolania.

BRATISLAVA. Daňové úrady budú zadržiavať vodičské preukazy pre podlžnosti na daniach. Tento nový druh daňovej exekúcie zavádza novela daňového poriadku, ktorú dnes schválil parlament. Od zadržiavania vodičských preukazov pre dlžoby na daniach však budú oslobodení vodiči z povolania. Voči nim nový druh daňovej exekúcie nebude môcť byť uplatnený. Správca dane totiž bude môcť zadržať vodičský preukaz len toho daňového dlžníka, ktorého príjmy nie sú priamo podmienené držbou vodičského preukazu."To znamená, že ak ide o daňový subjekt, ktorý je napríklad vodičom autobusu, tomuto vodičský preukaz zadržaný nemôže byť, nakoľko je potrebný na výkon jeho povolania,“ uviedol k novele zákona rezort financií. Ak však ide o daňový subjekt, ktorý používa auto ako dopravný prostriedok na cestu do práce, exekúcia zadržaním vodičského preukazu sa bude môcť vykonať, pretože auto v tomto prípade nie je primárnou podmienkou na výkon jeho povolania.Ministerstvo pritom tvrdí, že toto opatrenie má mať predovšetkým preventívny charakter. "Dane sú dôležitý fiškálny nástroj politiky štátu, aby však bolo možné zabezpečiť riadne plnenie všetkých jeho funkcií, je potrebné dôsledné vyžadovanie ich platenia a následné vymáhanie,“ odôvodňuje novelu rezort financií.Novela daňového poriadku obsahuje aj ďalšie zmeny, ktoré sú podľa ministerstva financií zamerané najmä na zníženie administratívnej záťaže daňových subjektov. Upravujú sa ustanovenia týkajúce sa plnej moci, odkladu či platenia dane v splátkach, zjednodušiť sa má registračné konanie a navrhuje sa tiež ustanoviť zánik daňových nedoplatkov. Súčasťou novely daňového poriadku sú aj zmeny v zákone o používaní elektronickej registračnej pokladnice. Rezort financií napríklad predlžuje obdobie na odoslanie údajov do systému eKasa v prípade, ak je pokladnica v off-line režime, zo súčasných 48 hodín na 96 hodín a skráti sa aj obdobie vytlačenia bločku priamo na predajnom mieste. Pridáva sa tiež možnosť používania jednej eKasa pokladnice používanej v združení a zmierňuje tiež podmienky pri dodatočnom evidovaní paragónov do pokladnice eKasa.Parlament schválil aj novelu zákona o spotrebnej dani z elektriny, uhlia a zemného plynu. Novela zákona zavádza osobitné ustanovenie pre nabíjacie stanice pre elektromobily, oslobodenie od spotrebnej dane z uhlia pri technicky odôvodnených stratách, či spresňuje predmet dane a upravuje podmienky na uplatnenie zníženej sadzby dane na motorový benzín. Poslanci touto novelou zákona zaviedli aj zmeny do zákona o obnoviteľných zdrojoch energie. Podiel bioetanolovej zložky v benzíne sa zvyšuje zo 7,4 % na úroveň 9 % objemu, a to v záujme splnenia cieľa obsahu obnoviteľných zdrojov energie v doprave na úrovni 10 % v roku 2020. "Práve biopalivá predstavujú v súčasnosti jediný okamžite dostupný a nákladovo efektívny spôsob zvýšenia podielu obnoviteľnej energie v doprave," uvádza sa v zdôvodnení schváleného pozmeňujúceho návrhu.Poslanci definitívne schválili aj novelu zákona o dani z pridanej hodnoty, ktorou sa predovšetkým transponuje európska smernica zameraná na úpravy existujúcich a vytvorenie nových pravidiel v cezhraničnom dodávaní tovarov medzi podnikmi v rámci Európskej únie.


Aké to je, keď futbal hrajú John Lennon, Gándhí či Robert Kennedy

Kuriózne mená brazílskych futbalistov potvrdzujú, že ich rodičia mali zmysel pre humor.

BRATISLAVA. Brazílsky geografický a štatistický ústav (IBGE) v roku 2016 prvýkrát v histórii zverejnil štatistiky najpoužívanejších tamojších mien. Podľa nich až šesť percent Brazílčaniek sa volá Maria. Medzi mužmi vládne meno Jose, ktoré používa až šesť miliónov mužov. Brazília má vyše 207 miliónov obyvateľov. Bol som veľmi hrdý, že ma nazvali po Thomasovi Edisonovi a chcel som, aby ma ľudia volali Edson. Pelé mi znelo otrasne. Edson znelo omnoho serióznejšie a dôležitejšie. Napriek tomu, že v Brazílii existuje mnoho typických mužských i ženských mien, stále existujú rodičia, ktorí ich odmietajú. Svoje deti nazvú naoko vtipnou skomoleninou alebo ich pomenujú podľa slávnej osobnosti. "Niektorí rodičia sú prosto vtipkári. Nemyslia pritom na to, že ich deti budú vystavené výsmechu," hovorí Osny Neves, notár, ktorý napísal knihu o podivuhodných menách pre Guardian. Veľa ľudí ho považuje za najlepšieho futbalistu histórie. Všetci ho poznajú pod menom Pelé. Roky sa diskutovalo, čo táto prezývka znamená. Sám Pelé v autobiografii priznáva, že nevie. Ben-Hur Moreira Peres Marlon Brandão Argélico Fucks Zinedine Yazid Zidane Thierry Henry Barthez Eric Felipe Silva Santos Wonarllevyston Garlan Marllon Branddon Bruno Paullynelly Mell Oliveira Pereira John Lennon Silva Santos Robert Kenedy Nunes Nascimento Prezývku mal dostať ešte na škole, keď sa mu vysmievali, že nevie správne vysloviť meno svojho obľúbeného hráča z Vasco da Gama, Birého. A tak mu prischlo Pelé. Málo ľudí však hovorí o jeho rodnom mene, ktoré mu dali rodičia Celeste Arandesová a známy futbalista Dondinho. Pelé sa narodil v Minas Gerais ako Edson Arantes do Nascimento. Rodičia Pelého pomenovali po slávnom vynálezcovi Thomasovi Edisonovi. Aby to však nebolo také očividné, svojmu synovi vyňali "i" z mena a tak mu zostalo Edson. "Bol som veľmi hrdý, že ma nazvali po Thomasovi Edisonovi a chcel som, aby ma ľudia volali Edson. Pelé mi znelo otrasne. Edson znelo omnoho serióznejšie a dôležitejšie," napísal Pelé pre Guardian. Chyba na matrike sa pri skúmaní mien brazílskych futbalistov objavuje často. Vyskytla sa aj pri zapisovaní mena dnes už slávneho pravého obrancu Maicona. Niekdajší pravý obranca Interu Miláno, Manchestru City či brazílskej reprezentácie sa mal pôvodne volať Michael Douglas Sisenando. Napokon z toho bolo Maicon Douglas Sisenando, keďže úradníčka na matrike prepočula žiadosť jeho otca. V roku 2008 sa Maicon smial, vraj jeho mama Michaela Douglasa ani nepoznala. Neskôr však priznal: "Zdal sa jej veľmi sexi." Nuž, dlho by pravdepodobne zatĺkať nemohol, keďže jeho brat sa volá Marlon Brando Sisenando. Keď si do vyhľadávača zadáte meno Gándhí, neobjaví sa iba slávny mysliteľ a politik. Môže sa stať, že narazíte aj na brazílskeho futbalistu menom Mahatma Gandhi Heberpio Mattos Pires. Pre takéto prípady wikipedia pridala na svoju stránku zmienku: "Nemal by sa zamieňať s Mohandasom K. Gandhim, nenásilným bojovníkom." K zámene pravdepodobne nepríde. Gandhi, ktorý si obliekal kopačky, bol omnoho menej slávny, poznajú ho najmä fanúšikovia Atlético Goianiense, v ktorom pôsobil od roku 2011. Hity Creedence Clearwater Revival poznajú najmä fanúšikovia rokovej hudby. Medzi nich patria určite i rodičia hráča menom Creedence Clearwater Couto. Rovnako, ako v prípade Gandhiho, ani Couto si nikdy nevydobil takú slávu, ako slávna predloha svojho mena. "Ľudia si stále myslia, že je to len prezývka. Je to skutočné meno, ktoré mám aj v rodnom liste. Je to ťažké napísať, pre Brazílčanov ešte ťažšie vysloviť. Problémom je, že mnoho mladých tú skupinu ani nepozná, takže musím svoje meno niekoľkokrát zopakovať. Jediné, čo ľutujem je, že mnoho ľudí si ma pamätá len kvôli menu a nie pre futbalové kvality," povedal Couto podľa Telegraphu. Zdá sa, že niet futbalových kvalít Creedenca Clearwatera Couta, ktoré by predčili slávnu skupinu.


Arca Capital CEE sa stal verejne obchodovateľným fondom kvalifikovaných investorov.

BRATISLAVA. Investičný fond Arca Capital CEE vstúpil na Pražskú burzu. Týmto krokom sa fond stal verejne obchodovateľným investičným fondom kvalifikovaných investorov s objemom existujúcich emisií akcií fondu v počte 6 084 kusov. Fond aktuálne spravuje aktíva vo výške takmer jednej miliardy českých korún (cca 40 miliónov eur). „Umiestnenie akcií Arca Capital CEE na pražskú burzu vnímam ako úspešný krok, ktorý prináša fondu zvýšenie jeho prestíže. Verejná obchodovateľnosť umožní širšiemu okruhu investorov zúčastniť sa na našej investičnej stratégii, ktorú prostredníctvom fondu realizujeme,“ uviedol Pavol Krúpa, predseda dozornej rady Arca Capital CEE. Investičná stratégia fondu je nastavená tak, aby investorom generovala stabilné výnosy, a to aj napriek výkyvom trhov. Počas 11 ročného pôsobenia na trhu sa jej to darí, čo potvrdzujú každoročné hospodárske výsledky fondu. V minulom roku dosiahol fond kvalifikovaných investorov Arca Capital CEE zisk po zdanení vo výške 129 miliónov Kč (cca 5 miliónov eur). V porovnaní s účtovným obdobím v predchádzajúcom roku sa jedná o zvýšenie zisku o takmer 128 percent.


Agrorezort plánuje v obchodoch jasne oddeliť čerstvé pečivo od rozmrazeného

Ministerstvo pôdohospodárstva tým podľa vlastných slov reaguje na požiadavky samotných pekárov a cukrárov.

BRATISLAVA. Ministerstvo pôdohospodárstva a rozvoja vidieka SR pripravuje vyhlášku, ktorá má zreteľnejšie rozlíšiť čerstvé pečivo a cukrárske výrobky od tých rozmrazených. Agrorezort tým podľa vlastných slov reaguje na požiadavky samotných pekárov a cukrárov. „Výslovne si vyžadovali prísnejšie vymedzenie pojmu čerstvý pekársky výrobok a to z dôvodu, že spotrebiteľovi chcú dodávať kvalitnejší chlieb a pečivo aj skrátením doby ponuky od upečenia, bez použitia konzervačných látok a tak odlíšiť svoj sortiment od obdobných produktov bez tohto označenia,“ uvádza sa v predloženom materiáli. Vyhláška o pekárskych výrobkoch, cukrárskych výrobkoch a cestovinách je v súčasnosti v pripomienkovom konaní.Cieľom je prísnejšie vymedzenie pojmu čerstvý pekársky výrobok.Podľa pripravovanej vyhlášky sa tak čerstvé pekárske výrobky a cukrárske výrobky nebudú môcť miešať s rozmrazenými výrobkami, ani s výrobkami dopečenými z predpečeného mrazeného alebo z predpečeného chladeného polotovaru.


Ruská dvojica bežala napriek trestu za doping

Oboch už vyšetruje Ruská atletická federácia.

MOSKVA. Ruská antidopingová agentúra začala vyšetrovať účasť dvoch potrestaných atlétov na septembrových podujatiach. Jej šéfka Anna Anceliovičová o tom informovala tamojšiu agentúru R-Sport. Tamara Ščemerovová bežala na moskovskom maratóne napriek tomu, že dva dni pred ním ju suspendovali na štyri roky za odmietnutie antidopingového testu. Jevgenij Chochlov štartoval v súvisiacom behu na desať kilometrov, hoci ho suspendovali za pozitívny nález na EPO. Ruská atletická federácia upozornila, že Ščemerovová porušila už pravidlá svojho predchádzajúceho dištancu.


Desať krokov, ako môžu otcovia po narodení dieťaťa získať viac peňazí

Ak sa rodičia pri dieťati počas prvých troch rokov vystriedajú, môžu získať peniaze navyše.

BRATISLAVA. Mužov na materskej dovolenke pribúda. Kým v septembri bolo na materskej niečo vyše 700 otcov, v októbri ich počet prekročil hranicu tisíc. Celkovo bolo minulý mesiac doma s dieťaťom viac ako 1300 otcov. Môže si materské vybaviť každý otec a koľko peňazí tým získa? Pozrite si, aké sú podmienky a na čo by ste pri žiadosti nemali zabudnúť. Otcovia môžu ísť na materskú len vtedy, ak si pred podaním žiadostí platili odvody na nemocenské poistenie do Sociálnej poisťovne aspoň 270 dní počas posledných dvoch rokov. Znamená to, že nemuseli platiť odvody stále, ale musia splniť tento limit. Ak podnikali, nesmú mať žiadne dlžoby na poistnom. Zároveň platí, že otec môže poberať materskú dávku len vtedy, ak ju nepoberá matka a ak matka nedostáva ani rodičovský príspevok. Rodičia sa tak musia dohodnúť, ktorý z nich bude v určitú dobu na materskej, lebo súčasne nesmú byť obaja. Otec popri materskej nesmie mať príjem, z ktorého odvodov mu bola vypočítaná materská. Neznamená to, že by musel dávať výpoveď. Stačí, aby so svojim súčasným alebo aj novým zamestnávateľom uzavrel novú pracovnú zmluvu. Môže to byť zmluva napríklad na inú pracovnú pozíciu alebo na dobu určitú, prípadne dohoda o prácach vykonávaných mimo pracovného pomeru. Ak by to neurobil, materské by mu Sociálna poisťovňa neschválila. V prípade, že je otec živnostník, je to jednoduchšie. Živnosť popri poberaní materskej dávky nemusí zrušiť ani pozastaviť. Navyše, v čase poberania materskej nemusí platiť ani zdravotné a sociálne odvody, pretože tie za neho hradí štát. Získa tak príjem navyše a možnosť stráviť viac času s dieťaťom. Muži môžu dostávať materskú dávku 28 týždňov, ženy väčšinou 34 týždňov. Preto je kľúčové, aby sa medzi sebou dohodli, ako sa pri dieťati vystriedajú. Otec môže poberať materské kedykoľvek počas prvých troch rokov života dieťaťa, najskôr však šesť týždňov po narodení dieťaťa a najneskôr do momentu, keď dieťa oslávi tretie narodeniny. Rodičia to väčšinou robia tak, že najskôr ide na materskú matka, potom prejde na rodičovskú dovolenku a tesne pred dovŕšením troch rokov ide na materskú otec. Otec môže ísť na materskú aj vtedy, ak mu hrozí v práci výpoveď a chce si zabezpečiť príjem, prípadne, ak sa chce matka vrátiť do dobre platenej práce. Čas, kedy sa rodičia vystriedajú, je dôležitý preto, že rodina má vtedy o niečo vyššie príjmy. Je to zároveň aj jeden z častých dôvodov, prečo otcovia odchádzajú na materskú. Materská dávka je totiž vo výške 70 percent hrubého príjmu zamestnanca či vymeriavacieho základu. Rodičovský príspevok má však fixnú sumu a je to 203,20 eura pri jednom dieťati. Okrem toho, v budúcom roku sa má materská dávka zvýšiť až na 75 percent hrubej mzdy, rodičovská sa zvýši o desať eur. Ak mal otec napríklad mesačný príjem 600 eur, jeho materské bude vo výške 420 eur, čo je vlastne dvojnásobok rodičovského príspevku. Aby sa otec dostal na materskú, musí vypísať žiadosť o materské. Poskytuje ho ktorákoľvek pobočka Sociálnej poisťovne. Otec musí predložiť aj dohodu s matkou dieťaťa, respektíve čestné vyhlásenie o prevzatí dieťaťa do starostlivosti. Následne sa musí matka odhlásiť na úrade práce z poberania rodičovského, inak otcovi nárok na materské nevznikne. Rovnako by mala matka oznámiť Sociálnej poisťovni a zdravotnej poisťovni, že prestala poberať rodičovské dávky, teda oficiálne prestala byť poistencom štátu. Poisťovňa musí rozhodnúť do 60 dní od začatia konania. Preto by rodičia mali na výmenu myslieť v dostatočnom predstihu. Po skončení obdobia 28 týždňov, keď poberá materské otec, môže matka alebo otec opätovne požiadať o rodičovský príspevok, pokiaľ ešte dieťa nedovŕšilo tri roky. Hoci zákon umožňuje poberať materské obom rodičom, sú prípady, kedy si môže Sociálna poisťovňa rodičov preveriť, či sa naozaj starajú o deti. Je to napríklad vtedy, ak sa otec prihlási na poberanie materských dávok a matka ostáva na úrade práce evidovaná ako nezamestnaná a reálne sa o dieťa stará ona. Alebo vtedy, ak poberá materské otec, pričom sa o dieťa stará matka a otec naďalej pracuje. Tento text ste mohli čítať vďaka tomu, že platíte za obsah. Vážime si to.


U.S. Steel okamžite obnoví stavbu závodu v Alabame, vďačí za to Trumpovi

Americkí výrobcovia ocele profitujú z vysokého cla na dovoz ocele.

PITTSBURGH. Americká hutnícka spoločnosť U.S. Steel Corp. obnoví výstavbu závodu v meste Birmingham v štáte Alabama. Firma uviedla, že obnoveniu výstavby čiastočne pomohli "rozhodné kroky v oblasti obchodu", ktoré podnikol prezident Donald Trump. Clá, ktoré zaviedla americká vláda, totiž zvýšili ceny dovážanej ocele a hliníka. U.S. Steel zároveň uviedla, že jej rozhodnutiu pomohlo aj zlepšenie podmienok na trhu, podpora zo strany odborárov a vládne stimuly.Práce na výstavbe závodu sa obnovia okamžite, informovala hutnícka spoločnosť a dodala, že výrobná kapacita závodu bude 1,6 milióna ton ročne. U.S. Steel a ďalší veľkí americkí výrobcovia ocele profitujú z toho, že Trumpova administratíva od marca minulého roka uplatňuje 25-percentné clo na dovoz ocele. Americkým výrobcom pomohlo hlavne to, že dokázali zvýšiť ceny ocele na domácom trhu. Tržby U.S. Steel vlani medziročne stúpli o 19 percent a firma sa dostala zo straty do čistého zisku v sume 387 miliónov USD.


Viedeň chce prilákať mladých k umeniu, otvorila interaktívne múzeum

Múzeum ponúka interaktívny priestor na vytvorenie vlastného umenia.

BRATISLAVA. Vo Viedni otvorili múzeum, ktoré ponúka interaktívny priestor na vytvorenie vlastného umenia. Nachádza sa v ňom 24 rôznych miestností, v ktorých si môžu ľudia urobiť fotografie pred stenami rozličných farieb. V ďalšej miestnosti sa zase nachádzajú malé farebné loptičky, steny s kvetmi či trblietavými konfetami. K dispozícii je aj miestnosť s "falošným jedlom". "Mladí chodia do múzeí čoraz menej a my sa snažíme proti tomu bojovať s pomocou sociálnych sietí," uviedla spoluautorka projektu Petra Scharinger. "Uprednostňujú život online pred priamou interakciou s reálnym svetom," dodala.Scharinger odhaduje, že denne navštívi nofilter_museum 300 až 500 ľudí. "Myslím si, že toto je budúcnosť múzeí. Hlavnou myšlienkou nie je len mať dobrú selfie, ale aj zabaviť sa, byť schopný interakcie a mať kontakt s umením," vyhlásila. "Myslím si, že ľudia trávia s telefónmi veľa času a práve preto sa snažíme skombinovať tento fakt s niečím reálnym a zábavným. Nemyslím si však, že je našou zodpovednosťou ich vzdelávať," povedala.Múzeum je vo Viedni len dočasne a jeho tvorcovia by ho radi predstavili aj v iných mestách a krajinách.


Starostlivosť o deti a domácnosť je na Slovensku stále doménou žien

Rozdiel medzi mužmi a ženami v starostlivosti o deti je výrazný.

BRATISLAVA. Slovensko sa radí medzi krajiny s najväčším rozdielom medzi mužmi a ženami v starostlivosti o deti. Dennodenne sa o svoje ratolesti stará 87 percent Sloveniek a len 55 percent Slovákov. Vyplýva to z najnovšej analýzy Poštovej banky na základe údajov Eurostatu. Výraznejšie rozdiely v starostlivosti o deti z hľadiska pohlavia sú už len v troch krajinách, a to v Rumunsku, na Malte a v Grécku. "Slovensko sa zaradilo aj hlboko pod európsky priemer," podotkla analytička banky Jana Glasová. Výrazné rozdiely sú aj v starostlivosti o domácnosť. "Denne sa jej venuje 60 percent žien a len 16 percent mužov na Slovensku. Tento rozdiel medzi pohlaviami je takmer identický s európskym priemerom a Slovensko sa tak umiestnilo zhruba v polovici európskeho rebríčka," doplnila Glasová s tým, že podobne ako v iných krajinách Únie aj na Slovensku platí, že muži sa skôr venujú starostlivosti o deti ako o domácnosť. "Pri deťoch je totiž rozdiel medzi ženami a mužmi menší ako v prípade domácich prác či varenia," hovorí Glasová. Z hľadiska celoeurópskeho porovnania sa ukázalo, že vo všetkých členských krajinách Európskej únie sa o deti a domácnosť starajú viac ženy ako muži. V priemere za celú Úniu sa každodenne o deti stará 92 percent žien a len 68 percent mužov. Najmenšie rozdiely v starostlivosti o potomkov sú vo Švédsku a v Slovinsku.


KOMERČNÝ OBSAHDovolenka v Turecku: Skvelé hotely na leto 2019

Inšpirujte sa našimi favoritmi medzi hotelmi v letoviskách po celom Turecku.

Aj vy milujete Turecko a jeho dlhokánske pláže? Radi si užívate nádherné slnečné počasie, túlate sa zaujímavými uličkami a miestnymi trhmi? Alebo vás jednoducho láka leňošenie na pláži, vodné atrakcie a zábava v hotelovom rezorte? Ak aj vy plánujete dovolenku v Turecku? Vyskúšajte niektorý z osvedčených hotelov. Pre každého máme tip na vhodný hotel v rôznych letoviskách v Turecku. Hotel je vhodný na relaxačnú rodinnú dovolenku. Nachádza sa na súkromnej hotelovej kamienkovo - piesočnej pláži, asi 50 km od letoviska Antalya. Letisko je vzdialené 40 km. Bazén s aquaparkom zabaví hlavne mladšie vekové kategórie. Hotel je vybavený kvalitným SPA centrom, v cene ubytovania si možno užiť jacuzzi, saunu, turecký kúpeľ alebo parnú miestnosť. Viac o hoteli > Hotel je mimoriadne vhodný na rodinnú dovolenku. Nachádza sa na súkromnej hotelovej piesočnej pláži, iba 30 km od letiska. Je obklopený príjemným prostredím a ponúka vynikajúce podmienky na šantenie v hotelových bazénoch, na tobogánoch a ďalších vodných atrakciách. Letovisko Antalya je vzdialené 40 km, ľahko dostupné miestnou kyvadlovou dopravou. Viac o hoteli > Hotel sa nachádza 450 metrov od piesočnej pláže, v tesnej blízkosti rieky Aksu s kyvadlovou dopravou loďou. Je vhodný pre rodiny s menšími alebo väčšími deťmi, ktoré sa vyšantia v hotelovom aquaparku s tobogánmi. V hoteli je okrem hlavnej reštaurácie k dispozícii 5 a la carte reštaurácií, 4 cukrárne, snack bar, mini trh a ďalšie možnosti zábavy. Viac o hoteli > Hotel je vhodný pre tých, čo si predstavujú svoju dovolenku v ruchu rôznych atrakcií a zábavy. Patrí do luxusnej hotelovej siete Delphin Hotels, čomu zodpovedá aj vybavenie hotela. K atrakciám patria aj hotelové výťahy s panoramatickým výhľadom na okolitú krajinu. Zábavu ponúkajú aj bazény s aquaparkom, 6 tenisových kurtov, SPA centrum a hotelový lunapark. Viac o hoteli > Hotel poskytuje vynikajúce zázemie pre rodinnú dovolenku plnú športových aktivít. K dispozícii je naozaj pestrá paleta vrátane tenisových kurtov, bowlingu, fitness zariadení, aerobiku a ďalších. Hostia majú k dispozícii aj nákupnú arkádu, SPA centrum či bazény s aquaparkom. Chodníkom z hotela sa dostanete na kamienkovú hotelovú pláž. Od hotela je vzdialená cca 75 metrov a tiež ponúka možnosti vodných športov. Viac o hoteli > Hotelový komplex sa nachádza 17 km od Kemeru a je obklopený krásnym borovicovým lesom. Ponúka krásne romantické prostredie s možnosťami športových aktivít a relaxu. Priamo na pláži je v ponuke vodných športov aj potápačská škola. Zábavu tu nájdu aj deti a mládež. Hotel má bazénový komplex s tobogánmi, mini ZOO a bohatý animačný program. Viac o hoteli > Hotel je ideálny pre dovolenku pre dvoch plnú relaxu a oddychu. Wellness a SPA centrum ponúka v cene ubytovania fitness centrum, saunu, výrivku alebo hamam. Za poplatok je k dispozícii bohatá paleta ďalších služieb vrátane centra krásy. Hotel sa nachádza priamo na piesočnato - kamienkovej pláži, najbližšie mestečko je Manavgat vzdialené 10 km a mesto Side je vzdialené 15 km. Viac o hoteli > Hotel je ideálny pre všetky vekové kategórie. Ponúka aj romantické prostredie pre dovolenku pre dvoch, rovnako až 5 lôžkové izby pre rodiny s deťmi. Veľmi dobré zázemie tu nájdu deti, vrátane tých najmenších. Bazén s aquaparkom a 5 tobogánmi má oddelenú detskú časť s vodným ihriskom. Exotická hotelová záhrada je vybavené hojdacími sieťami a palmovou promenádou, ktorá končí pri prevažne pieskovej pláži. Viac o hoteli > Hotel sa nachádza priamo na pláži a je obklopený udržiavanou záhradou. Od letiska je vzdialený 96 km, čo predstavuje transfer cca 2:30 hod. Hotel organizuje animačný program a k dispozícii si športy a atrakcie. Neďaleko hotela sa nachádza aquapark Water Planet s množstvom vodných atrakcií. Viac o hoteli > Hotel sa nachádza asi 90 km od medzinárodného letiska a asi 25 km od letoviska Side. Nachádza sa priamo na piesočnej pláži a je vhodný na pohodovú rodinnú dovolenku. Hotelové bazény sú obohatené o 3 tobogány a hotelové SPA centrum ponúka bohatú paletu služieb, vrátane tureckých kúpelov a masáží. Viac o hoteli >  Hotelový rezort sa nachádza 4 km od Konakli (100 km od medzinárodného letiska), priamo pri piesočnato - kamienkovej pláži, ku ktorej vedie podchod pod cestou. Hotel je vhodný pre rodinnú dovolenku, ponúka animačné programy, večernú show, športové aktivity a zábavu. Hotelové bazény sú obohatené o aquapark a nechýbajú detské bazény, ihrisko a mini klub. Viac o hoteli > Hotel s elegantným dizajnom sa nachádza cca 2,5 hodiny transportu z letiska a asi 12 km od Alanye. Nachádza sa priamo na piesočnej pláži s pozvoľným vstupom do mora. K dispozícii je hotelový bazén s tobogánmi. Hotel organizuje animačný program a večernú show so živou hudbou. Kvalitné služby tu nájdu aj rodiny s deťmi. Viac o hoteli > Hotel sa nachádza v malebnom zálive s udržiavanou pieskovou plážou a postupným vstupom do mora, asi 100 km od medzinárodného letiska. Centrum známej Alanye je vzdialené 20 km. Hotel ponúka výborné prostredie pre pokojnú dovolenku pre všetky vekové kategórie, organizuje animačný program aj večernú zábavu. Okrem hotelového aquaparku sú k dispozícii vodné športy na pláži a Spa centrum. Viac o hoteli > Hotel má výbornú polohu, nachádza sa kúsok od centra mesta Avsallar a 22 km od Alanye, priamo na piesočnej pláži. Je vhodný pre všetky vekové kategórie. V okolí hotela sa nachádzajú kaviarne, obchodíky a bary. Na pláži je dostatok možností na vodné športy a atrakcie, vrátane potápačského centra. Hotelové bazény sú obohatené o tobogány pre deti aj dospelých. Viac o hoteli > Hotel sa nachádza v stredisku Oba, asi 3 km od centra Alanye . Ponúka štýlové vybavenie, vrátane tobogánov pri hotelových bazénoch. Nechýba detský bazén so šmykľavkami, ihrisko a miniklub. Piesočnatá pláž s kamienkovým vstupom do mora sa nachádza pred hotelom, vedie k nej podchod pod miestnou cestou. Ponúka motorové aj nemotorové vodné športy a atrakcie. Viac o hoteli > Hotel sa nachádza asi 4 km od centra Alanye, priamo pri vlastnej pláži s pozvoľným vstupom do mora. Skvelú dovolenku tu môžu prežiť všetky vekové kategórie hostí, zvlášť rodiny s deťmi pre ktoré sú k dispozícii rodinné izby. Pláž s hrubozrným pieskom ponúka možnosti vodných športov a atrakcií. Hotelové bazény majú tobogány, detský bazén má 3 atraktívne šmykľavky. Hotel organizuje animačný program a zábavu. Viac o hoteli >


Trumpovu prísahu bude sprevádzať bezplatná marihuana

Aktivisti za legalizáciu marihuany protestujú proti budúcemu generálnemu prokurátorovi.

WASHINGTON. Krátko po štvrtej hodine ráno už stála skupina ľudí pred budovou Senátu a podávali si jointa. Čakali, kým sa začne vypočúvanie Jeffa Sessionsa, budúceho amerického ministra spravodlivosti a generálneho prokurátora. Ten sa vyjadril, že je „dobré, že ľudia nefajčia marihuanu“. Aktivisti chceli, aby ich pri vypočúvaní Sessions videl a cítil ich marihuanou napáchnuté oblečenie. Táto približne desiatka aktivistov je súčasťou skupiny DCMJ, ktorá v minulosti vystupovala pod názvom Kampaň za marihuanu v D.C. Tá bola aj za neúspešnou snahou zlegalizovať marihuanu v hlavnom meste Spojených štátov v roku 2015. Reformu, po ktorej túžili, síce podľa očakávania nepresadili, no prezident Barack Obama a jeho vláda aspoň prijali zásadu, že nebudú zasahovať v štátoch, ktoré marihuanu povolili. Aktivisti sa teraz obávajú, že ministerstvo spravodlivosti pod vedením Sessionsa by mohlo snahu zlegalizovať marihuanu blokovať a obmedziť aj miestne zákony vo Washingtone. Pred Sessionsovou kanceláriou protestovali s marihuanou vo vreckách viackrát a teraz plánujú pokračovať v tom aj počas piatkovej inaugurácie prezidenta Donalda Trumpa. Chystajú sa rozdať 4200 pripravených jointov. „Toto by sa nedialo, ak by za generálneho prokurátora nenominovail Sessionsa,“ hovorí Adam Eidinger, šéf DCMJ. „V piatok nepôjde o masové fajčenie. Ľudia dostanú len darček a vyfajčiť ho môžu, keď budú mať chuť.“ Vo Washingtone je legálne mať na území mesta pri sebe asi 50 gramov marihuany. Nelegálne je to však na federálnych pozemkoch. V meste, v ktorom asi 29 percent patrí pod jurisdikciu federálnej vlády, sa tieto pravidlá ťažko vynucujú. Miestne zákony tiež zakazujú predaj marihuany a jej fajčenie na verejných priestranstvách. V piatok ráno Eidinger a ďalší aktivisti plánujú pochod ulicami, počas ktorého budú rozdávať marihuanu každému, kto bude mať záujem. V posledných týždňoch vzniklo niekoľko skupín, ktoré vopred pripravovali jointy. Chceme, aby Trump jasne povedal, čo myslel v otázke marihuany tým, že si vybral Jeffa Sessionsa. Tvrdia, že nebudú ľudí presviedčať, aby fajčili pozdĺž cesty, ktorou pôjde slávnostná prehliadka, ale zrejme niektorí budú. Podľa Eidingera aktivistom ide o to, aby si budúci prezident Donald Trump všimol túto tému a zaujal jasný postoj. Trump v kampani povedal, že podporuje medicínske využitie marihuany a že štáty by mali mať právo rozhodnúť, či chcú drogu legalizovať. Je to mäkší postoj, ako má Sessions. „Chceme, aby Trump jasne povedal, čo myslel v otázke marihuany tým, že si vybral Jeffa Sessionsa,“ povedal Eidinger. Zdôraznil, že všetka marihuana, ktorú v uliciach rozdajú, pochádza od darcov a že žiadny z dobrovoľníkov nebude mať pri sebe viac, ako je povolené množstvo drogy. Ak by sa však niektorí z nich rozhodol fajčiť ju na ulici, alebo by ju preniesol na federálne územie, porušil by zákon. Starostka Washingtonu Muriel Bowserová vyhlásila, že polícia sa nebude v deň inaugurácie zameriavať na ľudí fajčiacich marihuanu. „V prvom rade sme pripravení na pokojné demonštrácie za práva, ktoré zaručuje prvý dodatok ústavy,“ vyhlásila. Dodatok zaručuje slobodu vierovyznania či prejavu.


Skladníci dostanú druhú chrbticu, nebudú ich už bolieť chrbty

Nová generácia pracovných pomôcok má priniesť úľavu telu.

CHRISTIANSBURG, BRATISLAVA. Nová pracovná pomôcka má zabrániť tomu, aby si skladníci či vykladači tovaru ničili svoje chrbtice a kĺby. Novinku z vlastného vývoja testuje priamo v predajnej sieti americká obchodná firma Lowe. Ide o exoskelet, ktorý po vzore vonkajšej kostry živočíchov funguje bez akéhokoľvek motora. Sila na pohyb sa akumuluje priamo v materiáli pri jednej fáze pohybu, aby sa uvoľnila pri inej. Vďaka tomu môžu ľudia pohybovať s bremenami bez toho, aby priveľmi zaťažovali svoje svaly a kĺby. Projekt využíva pružný materiál na báze uhlíkových vlákien, ktorého konštrukcia je pomocou popruhov upevnená k telu. V ľahkej fáze pohybu bez záťaže sa sila akumuluje v ohybe tyčí, ktoré rovnomerne v celom rozsahu do seba poberajú energiu. V ťažšej fáze pri presúvaní bremena sa zasa k sile tela pridáva energia z odpružených tyčí. Hoci podľa magazínu Ditgital Trends ide o projekt v počiatočnom štádiu vývoja, firma verí, že v živom experimente získa dodatočné informácie na to, aby svoj exoskelet upravila do pohodlnejšej a menej rušivej podoby. Pružinový systém by mal ochrániť pracovníkov pred zvýšenou záťažou, nie zvýšiť ich možnosti a silu v práci. Exoskelety sú predmetom dlhodobého vývoja a firmy sa doposiaľ špecializovali takmer výhradne na riešenia s vlastným pohonom. Táto vonkajšia "kostra" dokáže pomáhať hendikepovaným prekonať obmedzenia svojho tela, ale aj prepožičať špecialistom pri pracovnom nasadení nevídanú silu či obratnosť.


Akadémia vied a univerzity apelujú, aby sa z financií na vedu nestavali diaľnice

Vedci nesúhlasia so spojením operačného programu Výskum a inovácie s programom Integrovaná infraštruktúra.

BRATISLAVA. Slovenská akadémia vied (SAV) s piatimi najväčšími univerzitami v krajine apelujú na štátne orgány, aby sa z financií určených na vedu nestavali diaľnice. Dotknuté strany súhlasia so spojením operačného programu Výskum a inovácie (OP VaI) s OP Integrovaná infraštruktúra, avšak za podmienky, že vďaka tomuto kroku nebude Slovensku hroziť dekomitment ani v roku 2019. TASR o tom informovala hovorkyňa SAV Monika Hucáková. Akadémia a univerzity tiež žiadajú, aby spojenie operačných programov nespôsobilo spomalenie procesov a nevytváralo ďalšie administratívne prekážky. Primárnou požiadavkou je, aby boli prostriedky z OP VaI skutočne použité na vedu. Predseda SAV Pavol Šajgalík a rektori zároveň žiadajú urýchlené dokončenie odborného hodnotenia projektov Dlhodobého strategického výskumu tak, aby sa z programu začali čerpať financie od začiatku roku 2020. Žiadajú tiež vyhlásenie výzvy na Univerzitné vedecké parky a výskumné centrá tak, aby sa prostriedky mohli začať čerpať už v roku 2020. "Štát si momentálne neplní dôsledne svoje záväzky, ktoré vyplývajú z medzinárodných zmlúv, ako napríklad záväzky voči CERN-u. Je nevyhnutné, aby boli v najbližších dňoch tieto záväzky vyrovnané a krajina tak nemusela čeliť zastaveniu rozbehnutých projektov a medzinárodne negatívnej odozve," vyplýva z ich spoločného vyhlásenia. SAV spolu so Slovenskou technickou univerzitou v Bratislave, Univerzitou Komenského v Bratislave, Technickou univerzitou v Košiciach, Univerzitou veterinárskeho lekárstva a farmácie v Košiciach a Univerzitou Pavla Jozefa Šafárika v Košiciach apelujú aj na potrebu celoštátne hradeného prístupu do svetových databáz v roku 2020. Podľa akademikov je alarmujúce, že doposiaľ neboli začaté prípravy nového operačného programu do takej miery, aby sa z neho mohlo čerpať už v roku 2021. Podpredseda vlády SR pre investície a informatizáciu Richard Raši (Smer) pre TASR skonštatoval, že Slovensku hrozí, že príde podľa výpočtov ministerstva financií a Európskej komisie takmer o 100 miliónov eur z OP VaI. "Preto ministerstvo financií navrhlo síce jednoduchú, ale jedinú možnú procedúru, a to zlúčenie OP Integrovaná infraštruktúra a OP VaI. Tým by sa docielilo, že Slovensko takmer 100 miliónov eur nebude vracať do Bruselu," podotkol Raši. Aj po zlúčení OP podľa jeho slov financie určené na vedu a výskum ostanú pre slovenských vedcov, inovátorov či univerzity.


Smer sa prebral a ide naprávať nespravodlivosti systému, hovorí Jurinová

Rodinná politika nie je podľa Remišovej len občasné zvyšovanie príspevkov, keď padajú preferencie.

BRATISLAVA. Po takmer desiatich rokoch nepretržitej vlády Smeru sa podľa poslankyne Národnej rady Eriky Jurinovej (OĽaNO) Robert Fico konečne prebral a ide naprávať nespravodlivosti sociálneho systému. Ako povedala v súvislosti so zvyšovaním materskej dávky Jurinová, Smer začína konať až v čase, keď strane začali rapídne klesať preferencie. „Roky však vláda tieto skupiny obyvateľstva prehliadala, o čom svedčí aj to, že mnohé z návrhov, ktoré dnes predstavil Robert Fico sme viackrát predkladali v parlamente, no Smer ich nepodporil. V každom prípade sme radi, že vláda si konečne osvojila náš návrh na zvýšenie rodičovského príspevku a materskej, keďže hnutie Obyčajní ľudia a nezávislé osobnosti dlhodobo upozorňuje, že rodiny s deťmi často prežívajú od výplaty k výplate,“ povedala. Anna Verešová zas pripomenula, že už na septembrovej schôdzi NR SR za poslanecký klub OĽaNO navrhli zvýšenie materskej na úroveň 100 percent a tiež aj jej predĺženie z 34 na 52 týždňov. „Rodičia sa teda mohli tešiť oveľa skôr, to by však Smer a jeho poslanci nemohli potopiť každý opozičný návrh,“ Rodinná politika nie je podľa ďalšej poslankyne hnutia obyčajných ľudí Veroniky Remišovej len občasné zvyšovanie príspevkov v zlých časoch, keď vláde padajú preferencie. „Rodinná politika je účinný a prepracovaný systém, v ktorom sa dívame na rodinu ako na najväčšie bohatstvo, ktoré národ má. A rodina, to neznamená len ideálna usporiadaná rodina s dvoma deťmi, to sú aj osamelí rodičia, opustení starí rodičia, rodičia, ktorí sa starajú o postihnuté deti a často žijú na pokraji biedy a z posledných síl,“ uviedla s tým, že OĽaNO dlhodobo navrhuje systémové riešenia pre rodiny v troch oblastiach: pomoc pre chudobné rodiny, podpora demografie a pomoc rodinám v kríze. „Konkrétne opatrenia by mali zahŕňať podporu nájomného bývania, rodinnú infraštruktúru, ako sú jasle, škôlky, detské centrá, ihriská. V rámci prevencie sme navrhovali, aby štát obnovil sieť bezplatných poradní pre rodiny v kríze, keďže v súčasnosti sa takmer každá druhá rodina na Slovensku rozpadá,“ zdôraznila Remišová. Soňa Gaborčáková z OĽaNO upozorňuje, že najhoršie sú na tom rodiny, ktoré sa starajú o ťažko postihnutých príbuzných. „Zvýšenie opatrovateľského príspevku do výšky minimálnej mzdy sme navrhovali aj pre tieto rodiny, no vláda zvýšila príspevok len o pár eur. Smer takisto neriešil diskrimináciu takmer 100-tisíc starobných dôchodcov, hoci OĽaNO ešte v máji po tretíkrát predložilo návrh, ktorý začal s odstraňovaním takejto diskriminácie. Vládni poslanci návrh však nepodporili,“ pripomenula.


Výnosy gréckych dlhopisov sú najnižšie od polovice roka 2009

BRUSEL. Náklady na obsluhu gréckeho dlhu klesli a sú najnižšie za takmer 8 rokov. Grécke dlhopisy pokračujú v posilňovaní. Výnosy 10-ročných gréckych dlhopisov dnes na sekundárnom trhu padli na 5,647 %, čo je najmenej od polovice roka 2009. Počas finančnej krízy ich výnosy vyskočili až na 37 %. Náklady na obsluhu dlhov väčšiny ostatných štátov eurozóny mierne stúpli. Výnimkami boli okrem Grécka tiež Španielsko a Portugalsko. Lídrom na dlhopisovom trhu eurozóny zostáva Nemecko. Výnosy jeho 10-ročných dlhopisov v porovnaní s pondelkom (8. 5.) mierne vzrástli z 0,398 % na 0,433 %. Za Nemeckom nasledujú Fínsko (0,493 %), Holandsko (0,651 %), Rakúsko (0,682 %), Lotyšsko (0,75 %), Francúzsko (0,793 %), Írsko (0,889 %), Slovinsko (0,904 %), Španielsko (1,595 %), Taliansko (2,268 %) a Portugalsko (3,394 %). K dispozícii neboli aktuálne údaje pre Luxembursko, Maltu, Cyprus, Estónsko, Litvu a Slovensko.


Miera nezamestnanosti v Grécku stagnovala

Počet ľudí bez práce sa vlani v decembri medziročne znížil.

ATÉNY. Miera nezamestnanosti v Grécku vlani v decembri stagnovala. Vyplýva to z predbežného odhadu, ktorý zverejnil Helénsky štatistický úrad. Podľa týchto údajov miera nezamestnanosti v zadlženej krajine v decembri 2016 na sezónne upravenej báze zostala na revidovanej novembrovej úrovni 23,1 %. Štatistici však mierne zvýšili novembrový výsledok, keďže podľa rýchleho odhadu mala nezamestnanosť v predposlednom mesiaci minulého roka dosiahnuť 23 %. V predchádzajúcom roku 2015 bola miera nezamestnanosti v Grécku v decembri vyššia, na úrovni 24,1 %. Zo štatistík ďalej vyplýva, že počet ľudí bez práce sa vlani v decembri medziročne znížil o 60.486 a medzimesačne klesol o 2264 osôb. Miera nezamestnanosti medzi mladými vo veku 15 až 24 rokov sa za 12 mesiacov do konca decembra 2016 znížila na 45,2 % z 50,1 % v decembri 2015.


Pošta kupuje podiel v 4-ke, získa desatinu akcií

Štvrtý operátor bude mať nového spoluvlastníka. Slovenská pošta sa rozhodla využiť opciu na nákup desiatich percent akcií po roku jeho existencie.

BRATISLAVA. Najmladší mobilný operátor dostane nového spoluvlastníka. Slovenská pošta, ktorá sa doteraz len marketingovo podieľala na existencii štvrtého operátora, sa rozhodla, že bude jeho spolumajiteľom.  Pošta, ktorú vlastní štát, získa v najmenšom operátorovi 10-percentný podiel. Pre web zive.sk to potvrdil generálny riaditeľ firmy Swan Milan Strečanský. Štvorku prevádzkuje firma Swan Mobile, ktorá spadá pod telekomunikačného operátora Swan. „Intenzívne sa to pripravuje. Pošta prejavila záujem o nákup dohodnutého podielu,“ povedal Strečanský. Dodal, že teraz sa rokuje o detailoch zmluvy, pretože ceny, podmienky a všetky ostatné veci dohodli už v memorande, ktoré pošta s operátorom podpísala ešte vlani.  Rozhodnutie Slovenskej pošty o odkúpení podielu v 4-ke nie je prekvapivé. Slovenská pošta získala predkupné právo na 10-percentný podiel ešte vlani. Zaplatiť zaň má presne jeden milión eur. Opciu si mohla uplatniť do konca tohto roka.  Po získaní desatiny akcií operátora môže Pošta v nákupoch ešte pokračovať. Pošta môže získať aj ďalších desať percent akcií, celkovo by tak kontrolovala pätinu firmy. V tomto prípade však platí, že cena podielu by sa určovala podľa znaleckých posudkov. Išlo by o presný postup, keď Pošta kupovala od J&T pätinu poisťovne Poštovej banky. Vtedy za to zaplatila 6,1 milióna eur.  Opciu na druhých 10 percent akcií si pošta môže uplatniť do konca budúceho roka. Tento krok však nezmení spôsob a výšku platieb, ktoré pošta od mobilného operátora dostáva. Navyše, Pošta bude mať na dosah dividendy, ak začne 4-ka, teda Swan Mobile, vyrábať zisk. Kupovanie podielu v Swan Mobile môže znamenať, že novému operátorovi sa darí. Aké sú však jeho reálne výsledky, nie je známe. Koncom júna operátor na svojom webe skonštatoval, že rastie a má cez 200-tisíc zákazníkov.  „Viac ako tretina používateľov našich služieb aktívne dátuje, pričom priemerná spotreba dát na užívateľa a mesiac sa pomaly šplhá nad 1 GB.  Aj preto som rád, že dnes môžeme zároveň oznámiť, že našou modernou 4G sieťou sme pokryli už 60 percent obyvateľstva Slovenska,“ povedal v tlačovej správe výkonný riaditeľ SWAN Mobile Martin Mosný.  Dodal, že plné pokrytie signálom 4G siete 4ky majú v súčasnosti k dispozícii obyvatelia viac ako 70-tich miest po celom Slovensku. Slovenská pošta bola po rozhodnutí spolupracovať so Swanom optimistická. Vtedajší generálny riaditeľ Pošty Tomáš Drucker (v súčasnosti minister zdravotníctva) vlani pre SME hovoril, že do operátora investovali približne 300-tisíc eur.  Asi 200-tisíc eur investovali do zmien v informačných systémoch, aby dokázali predávať aj telekomunikačné služby a boli prepojené so Swanom. Zvyšok išlo na analýzy a školenia ľudí. Reklamnú kampaň a marketing platí Swan, firma pošte platí aj za to, že reklamou na Štvorku budú polepené poštárske autá. Zmluva medzi Slovenskou poštou a Swanom, ktorú vlani Drucker ukázal denníku SME, počítala s dvoma typmi výnosov. Swan má pošte fixne platiť približne 288-tisíc ročne. Suma je splatná každý štvrťrok. Tieto peniaze pošta dostane aj v prípade, že by Štvorka nebola úspešná a Swan by na nej prerábal. Fixný výnos má pošte pokrývať najmä náklady, ktoré s predajom služieb mobilného operátora má. Potom má Swan pošte platiť variabilné výnosy. Tie závisia od toho, koľko a akých služieb Štvorka predá. Biznis plán Slovenskej pošty počítal aj s tým, že cez variabilné výnosy by mohlo do podniku pritiecť asi pol milióna eur ročne. Ako napísal web zive.sk, Swan vložil do projektu mobilného operátora vlastné peniaze a využil úver z Tatra banky. Strečanský dodal, že spolu zatiaľ do 4ky investovali sumu tesne pod 50 miliónov eur. Operátor najnovšie potvrdil, že do projektu vstúpil aj ďalší partner. „Jeden český fond získal podiel v mobilnom operátorovi,“ povedal pre zive.sk Strečanský. Meno však nespresnil. Nemá však ísť o finančnú skupinu a na Štvorku nemá mať žiaden manažérsky vplyv. Tento text ste mohli čítať vďaka tomu, že platíte za obsah. Vážime si to.


Narcisy opäť zaplavia Slovensko 13. apríla

BRATISLAVA.  Už 22. ročník celoslovenskej finančnej zbierky Deň narcisov na pomoc onkologickým pacientom sa uskutoční v piatok 13. apríla. Informovala o tom organizácia Liga proti rakovine, ktorá zbierku organizuje. Slovenské mestá a obce tak aj tento rok opäť zaplavia žlté narcisy, ktoré symbolizujú nádej a spolupatričnosť s tými, ktorí bojujú s onkologickým ochorením. Dobrovoľníci v žltých tričkách budú vyberať príspevky a odmeňovať darcov odznakmi v podobe žltých narcisov. „Pripnutím žltého kvietku v Deň narcisov vysielame onkologickým pacientom odkaz, že nie sú vo svojom ochorení sami, že ich boj sa týka nás všetkých, a že majú našu podporu,“ uvádza Liga proti rakovine na svojej internetovej stránke.Minulý rok sa počas zbierky podarilo vyzbierať skoro 943-tisíc eur. Vďaka týmto financiám Liga proti rakovine každoročne zastrešuje psychosociálne projekty, ktoré sú určené na priamu pomoc onkologickým pacientom a ich rodinám. V Centrách pomoci v Bratislave, Martine a Košiciach denne pripravuje program a ponúka širokú škálu služieb, vrátane rehabilitácií, jazykových kurzov, prednášok a workshopov. Časť financií zo zbierky je určená na priamu finančnú pomoc pacientom, ktorí sa v dôsledku ochorenia ocitli v hmotnej núdzi. Liga proti rakovine, ktorá pred pár dňami oslávila 28. výročie svojho založenia, sa okrem toho stará o prevenciu a informovanosť verejnosti, podporuje zdravotnícke zariadenia, nemocnice, iné občianske združenia i výskum v oblasti liečby onkologických ochorení.Prispieť do zbierky môže každý aj mimo hlavných zbierkových dní. Napríklad vkladom na účet Ligy proti rakovine SK09 0900 0000 0054 5454 5454 alebo zaslaním SMS v hodnote dve eurá na číslo 848 v sieti všetkých mobilných operátorov.


Nechceným telefonátom sa možno brániť

Pri núkaní produktov sa nečestní marketéri spoliehajú na nevedomosť a zraniteľnosť. Proti zneužívaniu osobných údajov sa však dá brániť.

BRATISLAVA. Z neznámeho telefónneho čísla sa ozve premotivovaný a vytrvalý operátor. Po expresnom a sotva zrozumiteľnom úvode nasleduje absurdná ponuka matracov, výživových produktov či ponožiek. Nechcené telefonáty niektorých vyrušia aj niekoľkokrát denne. Telemarketingové firmy pritom často získavajú osobné údaje nečistým spôsobom.  Databázu štyroch miliónov slovenských telefónnych čísel si možno na internete kúpiť za necelých 40 eur. Autorom inzerátu je anonym s „dvadsaťročnou praxou v marketingu, šoubiznise a manažmente“. Ďalšie použitie zoznamu ho nezaujíma, keďže ponúkané osobné údaje podľa neho pochádzajú z verejne dostupných zdrojov. K podobnej databáze mala prístup aj Katarína Verešová, ktorá popri štúdiu brigádovala ako telemarketérka. Jej úlohou bolo v spoločnosti približne dvadsiatky telefonistiek niekoľko hodín denne volať na čísla, ktoré určil počítačový softvér. „Hovorila som, že vyhrali večeru zdarma, povedala detaily, čas a miesto. Uisťovala človeka na druhej strane, že skutočne nebude platiť,“ opisuje telefonické pozvánky na prezentáciu „prémiových“ kuchynských riadov. Ak sa človek dopytoval, odkiaľ majú jeho číslo, mala použiť práve formulku o dostupných zdrojoch. „Už pri nábore mi však naznačili, že to nie je úplne pravda,“ vysvetľuje. Zručný operátor dokáže počas osemhodinového pracovného času zavolať viac než stovke kontaktov. Po ruke mali niekoľkostranový manuál, ktorý obsahoval modelové dialógy s ľuďmi, ktorí nespolupracujú podľa predstáv spoločnosti. Ak ju ľudia na druhej strane požiadali o škrtnutie z databázy, mala tvrdiť, že žiadosť posunie kompetentným. Nedochádzalo k tomu, a preto Verešová s rastúcim pocitom „šmejdovstva“ radšej brigádu opustila. Firma už dnes neexistuje, jej databáza zrejme žije naďalej. Dostať sa do obdobných databáz fyzických osôb je vo všeobecnosti jednoduché a niekedy nepomôže ani opatrnosť. „Približne polovicu telefónnych čísel možno legálne získať z telefónneho zoznamu, Zlatých stránok alebo na internete,“ vysvetľuje Juraj Balogh, riaditeľ telemarketingového call centra CreditCall. Súhlas so zverejnením dávajú ľudia už pri podpise zmluvy s telefónnym operátorom, číslo možno na požiadanie utajiť. Existujú aj firmy, ktoré čísla predávajú. „Získavajú ich rôznymi súťažami a hrami, kde súhlasíte so spracovaním osobných údajov a ich poskytnutiu tretej strane na marketingové účely,“ dodáva Balogh. Naopak, banky, poisťovne, splátkových spoločnosti či energetické firmy majú vaše osobné údaje legálne priamo od vás. Na telefonické služby si však často najímajú externé firmy, ktorým tieto údaje zveria. Po zmene zákona o ochrane osobných údajov by použitie databáz z internetu malo byť nelegálne. „Zaradil by som ich však do neutrálnych zdrojov, lebo ani samotní právnici sa nevedia zhodnúť, ako to s týmito údajmi vlastne je,“ hovorí Balogh. Jednoznačne nelegálnym zdrojom sú databázy, ktoré pred rokmi unikli niektorým telefónnym spoločnostiam. Podľa Balogha sa dá sa len predpokladať, či ich niekto speňažil, alebo sa chcel pomstiť. Povráva sa tiež, že niektoré spoločnosti využívajú údaje aj na iné účely, než im zveril klient. Anomáliou v systéme sú takzvané vygenerované databázy, ktoré obsahujú iba telefónne čísla. Úrad na ochranu osobných údajov priznáva, že moment oslovenia klienta v takomto prípade nie je pod režimom zákona o ochrane osobných údajov. Verešová si spomína na vyhrážky, ktoré počas telefonátov počúvala. „Najhrubšie nadávky a krik boli úplne bežné, rovnako aj hluché telefóny,“ hovorí. Vnucovať zúrivým ľuďom niečo, o čo nemali záujem, bolo pre ňu frustrujúce, no bolo to stále lepšie, než presviedčať zraniteľných a zmätených starších ľudí. Ak fígľu naleteli, občas telefonát sabotovala a z dôvodu záznamu sa tvárila, že starenku v telefóne nepočuje alebo jej nerozumie. Najnepríjemnejšie bolo, ak systém vytočil číslo človeka, s ktorým hovorila iba nedávno. Zvyčajne sa telefonát končil slovami „dám podnet obchodnej inšpekcii“.  Rozzúrený spotrebiteľ na to má nárok, šírenie reklamy automatickým telefonickým volacím systémom, telefaxom a elektronickou poštou bez predchádzajúceho súhlasu príjemcu je protizákonné. Obchodná inšpekcia nevedie samostatnú štatistiku sťažností na telefonáty a takéto podnety vykazuje spolu. Z údajov, ktoré sú dostupné na ústredí za rok 2015 až po koniec augusta 2016, eviduje inšpekcia 161 podnetov. Prešetriť sa ich podarilo asi tretinu, z čoho sa 35 bolo opodstatnených. „Z týchto opodstatnených podnetov bolo 29 na šírenie reklamy bez vyžiadania,“ uviedla hovorkyňa inšpekcie Danuša Krkošová. Najčastejšie išlo o bambusové ponožky alebo holiace potreby. Hovorkyňa však pripúšťa, že riešenie neetických telemarketingových praktík je zdĺhavý boj.  Ak sa vám dovolá telemarketér, máte právo opýtať sa ho, na akom základe spracúva vaše osobné údaje. Zároveň máte právo svoj súhlas so spracovaním údajov odvolať alebo sa obrátiť na Úrad na ochranu osobných údajov.  Pred nevyžiadaným telefonátom dokáže dotknutých chrániť nielen zákon o ochrane osobných údajov, ale aj v zákon o elektronickej komunikácii a etický kódex reklamy. Telemarketér musí hneď na začiatku telefonátu získať súhlas volaného s telefonátom. Ak sa v rámci hovoru majú spracúvať osobné údaje, je z pohľadu ich ochrany neprípustné, ak je volanému poskytnutá len informácia, že hovor bude nahrávaný. Udelený súhlas volaného musí byť výslovný, slobodný a hlavne dobrovoľný. Ak má volaný podozrenie, že telemarketér nemá poznať jeho meno či iné údaje, podľa ktorých ho dokáže identifikovať, môže sa obrátiť na Úrad na ochranu osobných údajov. Pri nevyžiadanej reklame zas môže zasiahnuť obchodná inšpekcia. Tej pri kontrole musí spoločnosť poskytnúť záznam telefonátu. Brániť sa dá aj proti reklame v e-mailovej schránke. Pred podaním sťažnosti je dobré si najprv skontrolovať, či sa prijímateľ neprihlásil na odber newslettra alebo noviniek o spoločnosti. Takýto súhlas možno zväčša jednoducho zrušiť, v newslettroch je na to zvyčajne tlačidlo. „Pre nás je dôkazom toho, že si príjemca nežiadal ani nedal súhlas na zasielanie ponukových, propagačných či reklamných materiálov, oznam od príjemcu zaslaný konkrétnemu subjektu, že si neželá zasielanie žiadnych reklamných ponúk,“ vysvetľuje hovorkyňa inšpekcie Krkošová. Ak by reklamy prichádzali aj naďalej, všetku dokumentáciu treba poslať na príslušný inšpektorát. Je jedno, či ide o ponožky, alebo básničky, či sa podvod deje telefonicky, alebo e-mailom. Schémy sa opakujú a dôverčivé obete môže omyl vyjsť poriadne draho. Bambusové ponožky V telefonickom rozhovore zahraničná firma so zákazníckym servisom na Slovensku tvrdí, že volanému za jedno euro pošle vzorku páru bambusových ponožiek. Predávajúci za objednávku považoval aj neistý záujem, či dokonca explicitný nezáujem. Tí, ktorí na vzorku priamo privolili, dostali namiesto ponožiek od firmy list. Podľa neho budú z firmy každé štyri mesiace zasielať balík ponožiek v hodnote 10,50 eura, poštovné je za ďalších 3,90 a každé omeškanie platby ďalšie tri eurá. Firma trúfalo uvádzala, že (kto?) za tovar nezaplatí, hrozí exekúcia. Ak človek nezareaguje hneď a neprotestuje a nezruší predchádzajúci súhlas, po liste začnú chodiť nevyžiadané balíčky s ponožkami. Kyselina do schránky Známym prípadom sú aj marketingové praktiky obchodnej spoločnosti pri predaji výživových doplnkov s obsahom Omega 3 nenasýtených mastných kyselín na území Slovenska aj Česka. Používali schému podobnú prípadom s bambusovými ponožkami, ale výživové doplnky zároveň hádzali aj do schránok ľudí, ktorí si ich nikdy neobjednali. Balenie bolo prispôsobené veľkosti bežnej poštovej schránky, spotrebiteľ si preto zásielku prebrať nemusel. Predávajúci v takýchto prípadoch nevie preukázať, že zásielka bola doručená, spolieha na dobrú vôľu spotrebiteľov. Zo zákona nie sú povinní od zmluvy odstúpiť, ani takúto nevyžiadanú zásielku vrátiť a už vôbec nie za ňu platiť. Odstúpením od zmluvy, prípadne vrátením tovaru poskytujú predajcovi svoje kontaktné údaje. Práve odstúpenie od zmluvy alebo akákoľvek iná komunikácia zo strany spotrebiteľa môže slúžiť na vylákanie adresy a iných kontaktných údajov od spotrebiteľov za účelom opätovného zasielania nevyžiadaných zásielok. Predražená básnička Aj napriek tomu, že za posledné roky prípady so spoplatnenými stránkami už niekoľkokrát prebehli médiami, tento typ podvodov stále žije a ľudia sa pravidelne nachytajú. Zrejme najznámejším je prípad stránky basnici.sk. Podvodník vytvorí webovú stránku s nejakým druhom obsahu, pričom pri jej používaní alebo pri sťahovaní súboru si vyžiada registráciu so zadaním mena a adresy. Problém je v tom, že podvodník do používateľských podmienok, ktoré si prečíta málokto, uvedie, že používanie stránky je spoplatnené. Aj napriek tomu, že pri bežnom používaní táto informácia chýba. Po mesiaci tak na uvedenú poštovú adresu pošle faktúru za služby, zvyčajne okolo 60 eur. Súčasťou je vyhrážka žalobou, ak požadovanú sumu nezaplatíte. Obeť sa zvyčajne dodatku faktúry zľakne a zaplatí alebo ju k zaplateniu donúti až upomienka, ktorá dorazí o pár dní neskôr. Stratená rodina, získané dedičstvo Tento typ podvodu je známy aj pod označením Scam 419. Číslo označuje reálny nigerijský zákon, práve z tejto krajiny pochádza väčšina takýchto pokusov o podvod. Základom schémy je zasielanie e-mailov, v ktorých sa ponúka spolupráca pri prevode majetku či dedičstva. Neznámy človek sa predstaví zväčša ako právnik alebo správca majetku zosnulého a cifry sa hýbu v miliónoch.  Prevod peňazí si však ako obvykle začne zrazu vyžadovať množstvo nečakaných poplatkov. Sumy sa hýbu od desiatok po tisíce eur.    Tento text ste mohli čítať vďaka tomu, že platíte za obsah. Vážime si to.


Prečo Slovensko používa sovietske stíhačky, pýta sa BBC

Britská televízia sa čuduje nad tým, že na základni NATO sa o stíhačky starajú ruskí technici.

BRATISLAVA. Vyrábali ich ešte v čase, keď vo svete prebiehala studená vojna medzi Západom a Sovietskym zväzom. Napriek tomu dnes stoja v hangároch na letisku Sliač a slúžia slovenskej armáde - ktorá je tiež súčasťou NATO. Britská televízia BBC v týchto dňoch vysiela reportáž o slovenských stíhačkách MiG-29 a pýta sa, prečo členský štát NATO vôbec tieto stroje používa. "Niektoré majú aj tridsať rokov. Zasvätenci tvrdia, že takmer denne majú problémy s motormi či palubným systémom," hovorí v reportáži reportér Rob Cameron. O to, aby stíhačky fungovali, sa tak musí starať skupina ruských vojenských technikov. Kým minister obrany Peter Gajdoš (SNS) to nevníma ako bezpečnostnú hrozbu, analytik Jaroslav Naď zo Slovenského inštitútu pre bezpečnostnú politiku (SSPI) to vidí inak. "Myslím si, že po štrnástich či pätnástich rokoch členstva v NATO je čas zbaviť sa ruského vybavenia a sústrediť sa na našich spojencov," hovorí pre BBC. Naď vo februári pre TASR upozorňoval, že nákup nových stíhačiek je podozrivo pomalý. Vidí za ním snahu ministerstva natiahnuť čas, aby mohli neskôr tvrdiť, že abonentnú zmluvu o prenájme stíhačiek s Ruskom treba predĺžiť. Piloti sa pritom už teraz sťažujú, že pre technické problémy migov majú nalietaný príliš nízky počet letových hodín. Ministerstvo obrany sa aktuálne rozhoduje už len medzi dvoma ponukami na nákup nových stíhačiek. Migy by mali nahradiť buď švédske stroje JAS-39 Gripen alebo americké stíhačky F-16, ktoré sa ešte len začnú vyrábať. Rozhodnutie, ktoré musí ministerstvo ešte predložiť na schválenie parlamentu, by malo padnúť do konca júna.


Počas protestov v Indonézii zomrelo dvadsať ľudí, troch z nich zastrelila polícia

Demonštrácie zorganizovali po tom, ako učiteľ údajne nazval žiaka opicou.

JAKARTA. Pondelkové protesty v indonézskej provincii Papua si vyžiadali najmenej 20 mŕtvych. Troch z nich zastrelili policajti. Rozhnevaný dav zapálil vládne budovy, domy, autá, motorky na cestách vedúcich do mesta Wamena, kde podľa hovorcu armády zomrelo 16 civilistov, ktorí uviazli v horiacich domoch alebo obchodoch. V meste Jayapura zomrel jeden vojak a traja civilisti a piati policajti sú v kritickom stave. Vo Wamene utrpelo zranenia približne 65 civilistov. Demonštrácie zorganizovali po tom, ako učiteľ na strednej škole vo Wamene údajne nazval žiaka "opicou". Polícia však nenašla žiadne dôkazy, ktoré by toto tvrdenie potvrdzovali.


Nad Ukrajinou zabíjal ruský Buk z územia separatistov

Pri tragédii spred dvoch rokov zomrelo 298 ľudí na palube letu MH17.

KYJEV, BRATISLAVA. Lietadlo nad Ukrajinou pred dvomi rokmi zostrelil ruský systém Buk, ktorý priviezli z Ruska. Strelu odpálili z územia, ktoré kontrolovali separatisti. Tieto zistenia na tlačovej konferencii oznámili holandskí vyšetrovatelia. V súvislosti s incidentom budú vyšetrovať asi stovku ľudí, nie všetci patria medzi podozrivých. O identite ani národnosti týchto ľudí nechceli zatiaľ vyšetrovatelia hovoriť. Zatiaľ neplánujú ani požiadať Rusko o vydanie konkrétnych ľudí. Cieľom tohto vyšetrovania je pripraviť dôkazy pre budúce stíhanie páchateľov. Ani najnovšie zistenia podľa vyšetrovateľov zatiaľ nie sú dostatočné na to, aby sa začalo stíhanie konkrétnych jednotlivcov. Podľa vyšetrovateľov systém preniesli cez hranice žoldnieri v júli minulého roka. Po zostrelení lietadla sa podľa vyšetrovateľov systém do Ruska aj vrátil. Po návrate mal systém už len tri z pôvodných štyroch striel, jedna teda chýbala. Podľa šéfa holandských vyšetrovateľov Wilberta Paulissena vystrelili strelu z poľa asi šesť kilometrov južne od mesta dedine Snižné. "V čase útoku bolo toto územie pod kontrolou separatistov," cituje ho Guardian. Toto miesto sa dá podľa neho určiť "bez pochybností". Svedkovia hovoria, že počuli "silný výbuch a potom piskľavý zvuk", nasledovala dymová stopa na oblohe. Lietadlo dopadlo 25 kilometrov od miesta vystrelenia. Potvrdili to satelitné zábery amerických aj európskych družíc. Vyšetrovatelia na tlačovej konferencii prehrali aj nahrávky telefonátov, ktoré potvrdzujú ich verziu. Našli svedkov, ktorí premiestňovanie systému videli, ukázali fotografie aj videá. Separatisti však svoju vinu naďalej popierajú. "Nikdy sme nemali protivzdušné systém, ani ľudí, ktorí by ich vedeli ovládať," povedal pre ruskú tlačovú agentúru Eduard Basurin, jeden z vojenských veliteľov takzvanej Doneckej ľudovej republiky. "Preto sme ani nemohli to lietadlo zostreliť." O tom, že lietadlo zostrelil systém Buk informovali vyšetrovatelia už pred rokom. Rusko v pondelok vyhlásilo, že ak je to naozaj pravda, tak to bol systém pod kontrolou ukrajinskej armády. Moskva svoju verziu už viackrát menila. Pár dní po tragédii vyhlásila, že za zostrelením je Buk pod ukrajinskou kontrolou alebo ukrajinská stíhačka. O rok už získala "svedectvo" ukrajinského leteckého technika, podľa ktorého lietadlo zostrelila ukrajinská stíhačka Su-25. V novembri toho istého roka bol zas vinníkom opäť Buk, no staršia verzia, ktorú už Rusko vo svojej výzbroji nemá. Samozrejme, ukrajinská armáda ešte áno. Lietadlo letu MH17 sa zrútilo v júli 2014 nad východnou Ukrajinou. Zomrelo všetkých 298 ľudí na palube. Keďže väčšina obetí pochádzala z Holandska, boeing štartoval z Amsterdamu a mieril do Malajzie, vedenie medzinárodného tímu prebrali holandskí vyšetrovatelia. Okrem nich sa na vyšetrovaní podieľajú aj ľudia z Austrálie, Belgicka, Malajzie a Ukrajiny. Vyšetrovatelia sa od októbra 2014 snažili získať informácie od Rusov, v Moskve boli osobne týždeň v júli. "Ruské úrady v minulosti poskytli niektoré informácie, ale nezodpovedali všetky otázky," uviedli vtedy vyšetrovatelia vo vyhlásení.


Škvarková sa premiérovo predstavila na MS, v rozbehu skončila šiesta

DAUHA. Slovenská reprezentantka Stanislava Škvarková (Lajčáková) obsadila v úvodnom rozbehu na 100 m prekážok na 17. svetovom šampionáte v atletike v katarskej Dauhe 6. miesto časom 13,44 sekundy, ktorým - Francúzka Ndamová preteky nedokončila - dosiahla o jedno miestečko lepšie umiestenie ako naznačovali papierové predpoklady. Slovenská jednotka v tejto disciplíne solídne odštartovala (reakcia 0,177 s), po šiestu-siedmu prekážku sa držala dobre, no v závere už na najlepšie nestačila. V jubilejnom 20. tohtoročnom behu na 100 m prekážok dosiahla svoj ôsmy najlepší čas. Do semifinále postúpili priamo prvé štyri prekážkarky, ďalej išli ešte aj štyri s najlepšími časmi. Škvarková takto živila nádej na postup s časom do III. rozbehu, po ktorom sa definitívne rozhodlo, že šampionát sa pre ňu skončil. Celkovo štartovalo 38 prekážkarok, Škvarková z nich mala na konte 35. najlepšie sezónne a 36. najlepšie osobné maximum. "S mojím behom nie som úplne spokojná, technicky som nezvládala prekážky, ako by som si predstavovala. Je to však asi dôsledok toho, že som takmer dva týždne netrénovala, keďže mi najprv z IAAF oznámili, že do Dauhy ma nepozvú. V konečnom dôsledku 13,44 nie je zlý výkon, no oveľa väčšiu radosť mám zo štartovej reakcie 0,177 sekundy, čo je asi môj osobný rekord. Účasťou na MS som získala cennú skúsenosť i motiváciu do ďalšej práce, aby som sa naučila stabilne behať okolo 13 sekúnd, čo by znamenalo, že držím s najlepšími krok,“ uviedla Škvarková pre oficiálny web Slovenského atletického zväzu.Pre 23-ročnú zverenku Michala Škvarku v banskobystrickej Dukle to bola premiéra na MS, na ktoré sa dostala až po dodatočnom pozvaní od IAAF.


Iránske Revolučné gardy chcú posilniť raketový program napriek tlaku USA

Trump minulý týždeň odmietol potvrdiť jadrovú dohodu s Iránom z roku 2015.

ANKARA. Iránsky program vývoja balistických rakiet sa urýchli napriek tlaku zo strany Spojených štátov a Európskej únie, ktoré požadujú jeho pozastavenie. Vyhlásili to vo štvrtok iránske elitné Revolučné gardy, ktoré citovala agentúra Reuters. "Iránsky balistický raketový program sa rozšíri a bude sa rozvíjať rýchlejšie v reakcii na nepriateľský prístup amerického prezidenta Donalda Trumpa k tejto revolučnej organizácii (gardám)," uvádza sa vo vyhlásení Revolučných gárd. Trump minulý týždeň odmietol potvrdiť jadrovú dohodu s Iránom z roku 2015, čo vyvolalo novú vojnu slov medzi Iránom a Spojenými štátmi. Vyústilo to do silnejúcej nedôvery a nacionalistických nálad u Iráncov. Šéf Bieleho domu dosiaľ neoznámil odstúpenie od dohody, namiesto toho posunul záležitosť americkému Kongresu, aby o tejto záležitosti rozhodol. Kongres má k dispozícii dva mesiace na to, aby rozhodol o ďalšom postoji USA v tejto otázke. Americký prezident tiež poveril ministerstvo financií, aby sprísnilo sankcie uvalené na iránske Revolučné gardy za ich podporu terorizmu a aby zaviedlo sankčné opatrenia voči ich predstaviteľom. V reakcii na Trumpove vyjadrenia iránsky prezident Hasan Rúhání vyhlásil, že Teherán bude plniť záväzky vyplývajúce z dohody, kým to bude v jeho záujme.


Zažil ďalší rozprávkový týždeň. Federer ovládol turnaj v Indian Wells

Švajčiarske derby zvládol lepšie Federer. V Indian Wells získal svoj piaty titul.

INDIAN WELLS. Švajčiarsky tenista Roger Federer po piatich rokoch získal svoj piaty titul na turnaji ATP World Tour Masters 1000 BNP Paribas Open na tvrdom povrchu v kalifornskom Indian Wells. Roger Federer (Švaj.-9) - Stan Wawrinka (Švaj.-3) 6:4, 7:5  /za 81 minút/ V nedeľňajšom finále zdolal krajana Stana Wawrinku za 81 minút 6:4, 7:5. V prvom sete dosiahol Federer rozhodujúci brejk v desiatom geme. V druhom sete najprv otočil z 0:2 na 3:2 a neskôr sa presadil na príjme v dvanástej hre, čo už znamenalo koniec v jeho prospech. Tridsaťpäťročný niekdajší líder singlového renkingu Federer predtým triumfoval v areáli Tennis Garden v lokalite Coachella Valley v sezónach 2004, 2005, 2006 a 2012. V rokoch 2014 a 2015 neuspel vo finále. Zverenec Ivana Ljubičiča a Severina Lüthiho získal svoj okrúhly deväťdesiaty singlový titul, premiérový na tejto úrovni od augusta 2015, keď sa radoval v americkom Cincinnati. "Tento týždeň bol pre mňa opäť rozprávkový. Je to jeden z mojich obľúbených turnajov, bol som v Indian Wells už pred sedemnástimi rokmi, preto ma vlaňajšia neúčasť veľmi mrzela," povedal Roger Federer po svojom triumfe, cituje ho web ATP World Tour. "Byť tu znova ako šampión je ohromujúce. Som rád, že moje telo mi dovolilo zažiť tieto krásne chvíle. Stále som len na ceste k návratu po polročnej pauze," priznal. "Bolo to veľmi rýchle v podaní môjho súpera. Stál na čiare a hral rýchly tenis z oboch strán. Bolo pre mňa náročné, aby som sa dostával do výmien. On mal stále poruke odpoveď. Mal som nejaké možnosti, s ktorými som mohol lepšie naložiť, ale nestačilo to," skonštatoval Wawrinka. Bazilejský rodák Federer dosiahol svoj dvadsiaty piaty úspech so štatútom Masters 1000. Je najstarším šampiónom na podujatí tejto úrovne od roku 2004, keď Američan Andre Agassi ako 34-ročný vyhral trofej v spomenutom Cincinnati. Federer je podľa počtu takýchto titulov tretí za Srbom Novakom Djokovičom (30) a Španielom Rafaelom Nadalom (28). Švajčiar si pripísal svoj jubilejný dvadsiaty triumf proti 31-ročnému trojnásobnému grandslamovému šampiónovi Wawrinkovi (3.) popri troch nezdaroch. Nadviazal na tesný úspech 7:5, 6:3, 1:6, 4:6, 6:3 zo semifinále januárových Australian Open, na ktorých napokon vyhral svoju osemnástu grandslamovú trofej, prvú od Wimbledonu 2012. Na tvrdom povrchu vedie proti Wawrinkovi 14:0. Federer sa s piatimi primátmi v Indian Wells dotiahol na miestnu historickú prvú priečku k Srbovi Novakovi Djokovičovi, ktorý tentoraz už v osemfinálovom štvrtom kole nestačil na Austrálčana Nicka Kyrgiosa a následne sa pre zranený lakeť odhlásil z Miami na Floride. Skúsený švajčiarsky tenista v podstate už má istotu práva štartu na koncosezónnom tenisovom šampionáte ATP World Tour Finals 12. - 19. novembra v Londýne. Podujatie je pre osem najlepších v súťažnom ročníku, ale ak grandslamový šampión z predmetného roka figuruje pri uzávierke na deviatom až dvadsiatom mieste, dostane miestenku namiesto ôsmeho hráča v bodovaní Race. Federer má v Race 2017 už 3045 bodov, vlani by mu to pri bilancovaní stačilo na jedenástu priečku. Pravdepodobnejší scenár ale je, že sa kvalifikuje priamo. Novak Djokovič (Srb.) 30 Rafael Nadal (Šp.) 28 Roger Federer (Švaj.) 25 Ivan Lendl (USA) 22 John McEnroe (USA) 19 Jimmy Connors a Andre Agassi (USA) po 17 Björn Borg (Švéd.) 15 Andy Murray (V. Brit.) 14 Boris Becker (Nem.) 13


Ani šiesty termín na sprevádzkovanie berlínskeho letiska sa nedodrží

BERLÍN. Ani šiesty termín uvedenia berlínskeho letiska do trvalej prevádzky sa nedodrží. Vo štvrtok uplynulo od prvého stanoveného termínu sprevádzkovania 2000 dní. Šéf letiska Engelbert Lütke Daldrup pred troma mesiacmi oznámil, že projekt bude definitívne dokončený 31. augusta 2018. Ak by sa dodržal, v tom prípade by sa letisko mohlo začať využívať koncom leta 2019. Všetko však bude ináč. Musia sa urobiť ďalšie testy protipožiarnej techniky, zlepšiť ju. Stavbári sa vrátia aj do už dokončených priestorov, aby opravili svoje nedostatky. Daldrup chce siedmy termín dokončenia tretieho najväčšieho letiska v Nemecku oznámiť v polovici decembra. Jeho pôvodný názov Airport Berlin-Brandemburg sa zmenil na Letisko a Brandt a teraz sa uvádza len stručne BER. Podľa denníka Tagesspiegel prvých cestujúcich v ňom vybavia na let asi v roku 2021. Odborné kontroly na letisku odhalili nové vážne nedostatky. Ide o nespoľahlivosť jeho technických systémov, predovšetkým protipožiarnych, v severnom termináli pre cestujúcich. Nedostatočné je vetranie, reklamácie sú na pohyblivé schody a nespoľahlivé požiarne hlásky. V správe sa ďalej konštatuje, že rovnaké chyby sa môžu skrývať aj v iných častiach letiskových hál. Nejde len o čiastkové a nepodstatné nedostatky. Systémové chyby sa prejavili už v procese vypracúvania projektu. Stavebné firmy ich ešte znásobili. Výstavba letiska sa v krajine zaradila medzi najdlhšie rozostavané diela za posledných 50 rokov. Predlžovanie budovania letiska sa prejavilo aj na raste nákladov. V pôvodne schválenom projekte sa malo postaviť za 2,83 miliardy eur. Koncom roku 2014 sa náklady zvýšili na 4,3 miliardy eur. Kontrolóri po zhodnotení kvality stavby popísali jej nedostatky na 400 stránkach. Pred troma rokmi v júni sa náklady na letisko vyšplhali na 6,9 miliardy eur. Táto suma by mala byť konečnou. Podobnou "večnou" stavbou bola aj budova Labskej filharmónie (Elbphilharmonie) v Hamburgu. V štúdii o realizovateľnosti projektu z roku 2005 experti uviedli, že sa objekt dá postaviť za 186 miliónov eur. Pri podpisovaní zmluvy objednávateľa so stavebnou firmou v roku 2006 cena stúpla už na 241,3 milióna eur. Prví návštevníci mali prísť na koncerty do jej sál v roku 2010. Po niekoľkých odkladoch bola budova filharmónie dokončená a odovzdaná objednávateľovi 31. októbra 2016. A prvý koncert sa uskutočnil 17. januára tohto roku. Napokon stála 575 miliónov eur. Predlžovanie termínu dokončenia stavby však spôsobili aj dodatočné zmeny, s ktorými prichádzal investor.


Českí sociálni demokrati chcú v novej vláde post šéfa diplomacie

Stredajšieho rokovania sa Babiš nezúčastnil.

PRAHA. Česká strana sociálnodemokratická (ČSSD) si z kresiel v budúcej vláde, ktoré jej v stredu počas rokovaní ponúklo hnutie ANO, vybrala ministerstvo zahraničných vecí. Uprednostnila ho pred ministerstvom obrany, informoval spravodajský server iDNES.cz. Sociálni demokrati prišli na rokovanie o možnej vláde s ANO aj s návrhom poistky pre fungovanie koalície. Podľa podpredsedu ČSSD Jiřího Zimolu ide o to, aby sa do koaličnej zmluvy dostalo, že keď podá demisiu všetkých päť ministrov za ČSSD, musel by do týždňa podať demisiu aj premiér a s ním celá vláda. "Vzali ten návrh na vedomie," uviedol Zimola. ANO sa kategoricky postavilo proti podmienke ČSSD, že by z vlády musel odísť trestne stíhaný premiér Andrej Babiš, aj keby bol len neprávoplatne odsúdený. "My jednoducho túto podmienku do koaličnej zmluvy nechceme. Pripadá nám absurdná," uviedol podpredseda ANO Jaroslav Faltýnek. Stredajšieho rokovania sa nezúčastnil ani šéf hnutia ANO a premiér v demisii Andrej Babiš, ktorý bol na návšteve v Ostrave, ani predseda ČSSD Jan Hamáček, ktorý sa ospravedlnil a s Babišom sa má stretnúť vo štvrtok.


Beblavý s Progresívnym Slovenskom spúšťajú spoločný projekt, prinesú ideové diskusie

Reagujú ním na ideovú vyprázdnenosť súčasnej slovenskej politiky a verejnej diskusie.

BRATISLAVA. Iniciatívy V mojom mene a Progresívne Slovensko spúšťajú spoločný projekt "Big Idea Slovakia". Reagujú ním na ideovú vyprázdnenosť súčasnej slovenskej politiky a verejnej diskusie, ktoré sa často menia na gladiátorský súboj osôb a urážok, nie myšlienok a návrhov. Informovali o tom v stredu poslanec Národnej rady SR Miroslav Beblavý (nezaradený) a podnikateľ Ivan Štefunko, ktorí obe iniciatívy zastupujú. Cieľom "Big Idea Slovakia" je priniesť diskusiu o odvážnych, zásadných, ale reálnych a potrebných návrhoch. Každý mesiac preto obe iniciatívy predstavia verejnosti na osobitnom diskusnom podujatí novú alebo dôležitú myšlienku či konkrétnu tému v oblasti verejných politík. Autormi návrhov či prezentátormi tém budú predovšetkým, ale nie výhradne, osobnosti z oboch iniciatív. Na každom podujatí by mal vystúpiť nielen autor návrhu, ale aj uznávaný oponent a malo by tak mať divácky atraktívnu formu ostrej a otvorenej diskusie. Inšpiráciou boli napríklad študentské debaty, ktoré sa uskutočňujú na Oxforde. Názov "Big Idea Slovakia" (Veľký nápad (pre) Slovensko) je slovnou hračkou na oficiálny slogan Slovenska "Good Idea Slovakia" (Slovensko, dobrý nápad). "Tento slogan znie dobre, dnes však na Slovensku robíme len málo pre to, aby sme ho naplnili," uviedli Beblavý a Štefunko s tým, že prvé podujatie sa bude konať 1. februára a jeho témou bude návrh na zrušenie vyšších územných celkov bez náhrady. S myšlienkou iniciatívy V mojom mene prišli v máji 2016 odídenci zo Siete Beblavý, Katarína Macháčková a Simona Petrík v spolupráci s expertkou na vzdelávanie a v súčasnosti nezaradenou poslankyňou NR SR Zuzanou Zimenovou. Cieľom projektu je vytvorenie ucelenej vízie, na základe ktorej sa Slovensko posunie na vyššiu úroveň. Beblavý uistil, že iniciatíva nie je skrytou formou politickej strany, ale združením s konkrétnymi verejnoprospešnými cieľmi. Progresívne Slovensko je občianske združenie, ktorého cieľom je ponúkať progresívne riešenie spoločenských problémov a spájať ľudí, ktorí chcú takú spoločenskú zmenu presadiť. V médiách a kuloároch sa už dlhšie špekuluje o transformácii tohto združenia na politickú stranu s tým, že by sa na jej čelo mohol postaviť súčasný prezident SR Andrej Kiska. Ten to zatiaľ nekomentuje.


Lyžiarka Johaugová pridala nezvyčajný úspech, stala sa atletickou majsterkou Nórska

HAMAR. Víkendový nórsky šampionát v Hamare priniesol nielen víťazstvá hviezdneho tria bratov Ingebrigtsenovcov (Filip 800 metrov - 1:48,45 minúty, Jakob 1500 metrov - 3:36,33 minúty, Henrik 5000 metrov - 13:50,77 minúty), ale aj nezvyčajný triumf olympijskej víťazky v behu na lyžiach v štafete na 4 x 5 kilometrov z Vancouvru 2010 a 10-násobnej majsterky sveta Therese Johaugovej v behu na 10 000 metrov. Tridsaťjedenročná víťazka troch individuálnych disciplín na MS 2019 v Seefelde triumfovala v debute na 10 kilometrov časom 32:20,86 minúty a druhú v cieli predstihla o takmer dve a pol minúty.


Silné zemetrasenie na ostrove Lesbos si vyžiadalo jednu obeť

Zosuvy pôdy v niektorých prípadoch zatarasili cesty.

ATÉNY. Silné zemetrasenie, ktoré zasiahlo oblasť pri východnom pobreží Egejského mora, si vyžiadalo jednu obeť, desať zranených a spôsobilo rozsiahle škody na gréckom ostrove Lesbos. V okolí obce Plomari bola vážne poškodená zvonica jedného z kostolov a na stenách viacerých domov sa objavili trhliny, informoval zástupca miestneho starostu Manolis Armenakas. Okrem škôd na budovách hlásil aj zosuvy pôdy, ktoré v niektorých prípadoch zatarasili cesty. Podľa vyjadrení svedkov pre miestne televízie "takmer všetci" na Lesbose vybehli po otrasoch na ulice. Zemetrasenie, ktoré podľa rôznych inštitúcií dosiahlo magnitúdu 6,2-6,4, zasiahlo oblasť Egejského mora medzi pobrežím Turecka a priľahlými gréckymi ostrovmi, pričom ho pocítili aj obyvatelia vzdialených miest vrátané Atén a Istanbulu. Miesto vzniku podmorských otrasov lokalizovali v približne 10-kilometrovej hĺbke, severozápadne od tureckého Izmiru. Prednosta tureckého okresu Karaburun, Muhammet Özyüksel, uviedol pre stanicu CNN Türk, že zemetrasenie trvalo približne 15-20 sekúnd a bolo veľmi silné. Podľa CNN Türk zaznamenali v pondelok v tomto okrese aj ďalšie otrasy s magnitúdou 4,9.


PODCAST TECH_FMUmelá inteligencia má čítať myšlienky

Algoritmy by mali pomáhať pri písaní správ.

O prepojení človek-stroj rozprával nedávno Elon Musk. Teraz sa k nemu pridala aj spoločnosť Facebook, ktorá financuje výskum čítania myšlienok. Presnejšie, umelej inteligencie, ktorá by mala lepšie rozoznávať, čo sa chceme spýtať a čo odpovedať. Cieľom je pomáhať ľuďom s rôznymi ochoreniami či problémami. Vedci zároveň ukázali, že placenta je sterilná. A bábätká získavajú kľúčovú črevnú mikroflóru až pri prirodzenom pôrode. Viac si vypočujte v podcaste TECH_FM. je program propagujúci vedu a nové technológie. Vzniká v spolupráci Tech.sme.sk a Rádia_FM a znie naživo v rozhlase každý štvrtok po 15:00. Všetky podcasty SME nájdete na linku podcasty.sme.sk. SME každý pracovný deň ráno vydáva denný spravodajský podcast Dobré ráno, ktorý ponúka prehľad najdôležitejších správ dňa. Zoom je týždenný vedecký podcast denníka SME a Rádia_FM. Každý týždeň správy zo sveta vedy, vedeckých osobností a ďalších objavov. Klik je týždenný podcast, komentovaný prehľad technologických správ, o udalostiach, ktoré sa udiali vo svete IT, médií a sociálnych sietí. Vychádza každú sobotu. Index je týždenný podcast denníka SME o ekonomike a podnikaní na Slovensku a vo svete. Prehľad dôležitých správ a zaujímavé rozhovory s podnikateľmi, analytikmi a ďalšími hosťami. Vychádza každý štvrtok Podcast Tech_FM, ktorý vzniká v spolupráci s Rádio_FM, sa venuje dvom vedeckým alebo technologickým správam týždňa. Podcast Dejiny vzniká v spolupráci s magazínom Historická revue. Moderuje ho Jaro Valent a vychádza každú nedeľu. Všesvet je cestovateľský podcast, ktorý moderujú Naďa Hubočan a Tina Hamárová. Vychádza každý utorok. Pozeráme Game of Thrones je špeciálny podcast denníka SME, ktorý sprevádzal poslednú sériu seriálu Game of Thrones (Hra o Tróny). Vychádza každý pondelok.  Medzi nami je týždenný podcast zameraný na ženské a lifestylové témy nielen pre ženy. Nový diel si môžete vypočuť vždy v utorok.  Diskutovať o podcastoch môžete s nami vo facebookovej skupine: Podcastový klub denníka SME. Nových členov schvaľujeme zvyčajne pár minút po prihlásení. Ak máte záujem o reklamný spot v podcastoch alebo inú spoluprácu, napíšte nám na podcasty@ sme.sk, pošleme vám cenovú ponuku.


Americké zásoby ropy prudko klesli, zdražela o viac ako dolár

Narástla cena severomorskej aj ľahkej americkej ropy.

LONDÝN. Ceny ropy vzrástli o viac ako dolár, pričom cena Brentu sa priblížila k hranici 61 USD za barel (159 litrov). Trhy tak reagovali na informácie Amerického ropného inštitútu (API) o prudkom poklese ropných zásob v USA. Podľa API zásoby ropy v Spojených štátoch klesli minulý týždeň až o 11,1 milióna barelov, pod čo sa podpísal výrazný pokles dovozu ropy. Analytici pritom počítali s poklesom iba o dva milióny barelov. Ak údaje potvrdí americké ministerstvo energetiky, bude to predstavovať najvýraznejší pokles zásob za posledných deväť týždňov. Cena severomorskej ropnej zmesi Brent s dodávkou v októbri dosiahla do 16.34 h SELČ 60,76 USD (54,82 eura) za barel. V porovnaní s predchádzajúcou uzávierkou to znamená rast o 1,25 USD. Cena americkej ľahkej ropy WTI dosiahla 56,44 USD/barel. V porovnaní s uzávierkou v utorok to predstavuje rast o 1,51 USD.


KĽDR čelí rezolúcii OSN kvôli zločinom proti ľudskosti

Vyše polovica obyvateľstva trpí nedostatkom potravín, režim využíva zdroje na zbrojenie.

NEW YORK. Európska únia a Japonsko predložili na pôde Organizácie Spojených národov návrh rezolúcie odsudzujúcej Severnú Kóreu za to, že využíva zdroje na vývoj jadrových zbraní a balistických rakiet v situácii, keď viac ako polovica tamojších obyvateľov nemá dostatok potravín a náležitú zdravotnú starostlivosť. Podľa navrhovaného znenia dochádza v Kórejskej ľudovodemokratickej republike (KĽDR) dlhodobo k "systematickému, rozšírenému a hrubému porušovaniu ľudských práv", informovala v noci na štvrtok agentúra AP. Predkladatelia poukazujú na zistenia vyšetrovacej komisie OSN z roku 2014, podľa ktorej sú dostatočné dôvody na vyvodenie záveru, že v Severnej Kórei boli spáchané "zločiny proti ľudskosti", ako sú vyhladzovanie, vraždy, zotročovanie či mučenie. Dokument tiež dôrazne vyzýva Pchjongjang, aby poskytol zadržiavaným cudzincom prístup ku komunikačným prostriedkom a konzulárnym službám. Očakáva sa, že výbor Valného zhromaždenia Organizácie Spojených národov (VZ OSN) pre ľudské práva bude o tomto návrhu hlasovať v polovici novembra. V prípade, že ho výbor podporí, bude sa ním zaoberať celé 193-členné zhromaždenie, ktoré v minulosti podobné návrhy rezolúcií odsudzujúcich Severnú Kóreu zakaždým schválilo.